text:
DJADUMINGU SIRBISHI 10:00 A.M / DJAMARS ESTUDIO BIBLIKO 7:30 P.M. / DJABIERNE HUBENTUT 7:00 P.M.
Ministerio di mucha
Muchanan tin un lugá importante den bista di Dios.
Nan ta regalonan di Dios, konfiá i duná na nos pa nos por kuida nan i mas importante, lanta nan den e kaminda di Dios.
Den Proverbionan 22:6, nos por lesa ku nos mester instruí e mucha den e kaminda ku e mester kana, i asta ora ku e bira bieu e lo no apartá su mes for di dje.
E Palabra di Dios mester ta sentral den e mucha su bida. (Salmo 119:105)
Ta p’esei nos ta traha duru pa:
- Ekipá, edifiká i siña e mucha pa konosé E Palabra di Dios sin reservá nada p’e, pa asina e por tin un fundeshi sólido.
- Guia e mucha pa e krese i bira un kristian fuerte.
- Guia e mucha pa adorá Yehova Dios so.
- Instruí e mucha pa e por stima Yehova Dios ku tur loke e tin den dje.
- Guia e mucha pa e desaroyá su talentonan.


c: text/html

text:
Poney Maldito Poney Maldito Poney Maldito
Poney Maldito
Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito
Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito Poney Maldito
7 de jan de 2013
Poney Maldito
Postado por Raphael Martins às 15:59
Assinar: Postar comentários (Atom)

robotstxt: allowed

filter: keep


text:
Enseñansa ta un parti esencial den nos bida, den bida hende por kita tur cos for di bo pero bo diploma no. Robin-Ann Didder di Partido P.O.R, e Forsa Nobo ta felicita tur alumnonan cu e aña aki a slaag y tin nan diploma den nan man, esnan cu no a gradua e aña aki no perde speransa haci bo best miho pa otro aña escolar.
Mon Plaisir College 90%,Filomena College 86%,Ceque College 84%,Juliana School 80%,Colegio San Agustin 72%, La Salle College 71%,Maria College 70%, John Wesley College 70%,Colegio San Antonio 59% y Abraham de Veerschool cu 39 %. Un pabien na tur alumno, pero tambe na tur docente y mayor cu durante di henter aña a sa di apoya y sostene e hobennan pa nan a logra caba nan estudio y por tin nan diploma den nan man.
Sinembargo si mester mira e porcentahe nan cu cada scol a haya, esnan cu a haya mas abao cu e otronan no ta significa cu e scol a “score malo”, ta depende di diferente factornan: Por ehempel:
Cuanto alumno ta den examen klas. Bo no por compera e porcentahe di un mavo scol chikito cu un mavo scol grandi.
Ki tipo di alumno e scol ta tuma,ta conose cu tin mavo scol cu ta filtra nan muchanan pa dentra nan scol.
Ki tipo di docente e scol tin, si nan ta dedica of no, si nan ta bai “e extra mile pa e mucha”.
Con dedica e alumno e/o mayornan mes ta. Tin mas factor, mi lo lage te aki.
Tin un dicho: “Many are call and few are chosen”. Pa tur situation tin un solucion, si enberdad bo tin enseñansa y e alumnonan na pecho. Bo mester stima, tin e pashon, mester deferencia entre e alumnonan. Corda bon riba un mal dia na scol, abo ta esun cu tin duna les na e alumno.
E rasonan cu un cabesante of docente por menciona pa defente nan porcentahe tambe ta hunga un rol.
Pa sigura un porcentahe mester evalua tur aña cua alumno ta prepara pa hasi examen ora nan bai over di klas 3 na klas 4 (CA-1 na CA-2).
E docente cu lo bai e extra mile si of no. Si tin docente cu ta bai e extra mile y nan ta logra, nan no ta warda pa haya appel di oro. Nan tin nan mesun macuto cu nan appel na final di aña. Nan ta e docente cu sa cu e cifra cu e alumno a haya ta parti di nan dedicacion como docente. Nan si ta wak cu e ta un “teamwork”, e appel putri ta un combinashon di (alumno-directie-docente-mayor), mester saka nan afo. Si un scol faya, mester por wak unda nos a faya como un team y no bisa; e mucha no a hasi su best, ta un “teameffort” ban evuala y ban pe otro aña NOS POR LOGRA (MAS) MIHO.
Si tin problema social, mester traha riba esaki, akinan e zorgteam conhuntamente cu scolteam, alumno y mayor tin cu traha hunto como un team.
Robin-Ann Didder di Patrido P.O.R, E Forsa Nobo ta kere ta importante cu pa den futuro lo ta bon pa pone tur e scolnan chikito y e scolnan grandi separa, Asina tambe por mira e factornan cu ta hunga un rol pa tin un slagings persantage miho, E scolnan cu ta filtra si of no, e scolnan cu “no tin” problema social apart, pa asina por mira e diferencia di porcentahe, asina ta haya un resultado mas sano, segun Robin-Ann Didder di partido P.O.R.
Pabien na tur scol y pa tur alumnonan cu a slaag. Awor ta un siguiente stap den bo bida, esnan cu ta sigui studia tur cos bon cu nan siguiente estudio y esnan cu ta subi mercado laboral corda cu awor cu bo ta di un edad jong ta e oportunidad pa sigui logra diferente metanan, aunke cu bo ta traha semper haci un studio na banda of cursonan cu bo por sigui desaroya y logra bo meta. Partido P.O.R den su plan di accion tin enseñansa na pecho y conhuntamente por sigui motiva docentenan, pa ta e lider di cada mucha cu ta den nan klas. Vota POR pa un miho futuro di enseñansa pa Aruba completo.


text:
Awe tantu aña pasá, despues ku Amerigo Vespucci a perde riba oseano Atlantiko e tabata masha agradesido despues ku e indjan nan ku tabata habitá na Boneiru, a deskubrie. Ela haña hopi ayudo di e indjan nan, ela haña kuminda i a siñe kon e mester sobreviví riba e isla aki ku e rikesanan di nos isla. Asina a kuminsa interkambio di nashon, di kultura i di identidat. Riba e dia spesial aki nos ta bini huntu komo Boneriano pa selebrá e dia di e isla ku nos tur ke mira prosperá i bai dilanti.
Nos konosé diferente ekspreshon kultural manera baile, kuminda, músika pero tambe parti di nos kultura ta tur loke nos a pasa aden pa yega kaminda nos ta awor aki. E ta patronchinan di komportashon i interkambio, konstrukshonnan kognitivo i konosementu ku un komunidat ta kompartí ku otro i ku a siña esakinan pa medio di sosialisá ku otro. Kultura ta enserá bo religion, kuminda, loke bo ta bisti, kon bo ta bisti esaki, nos idioma, músika, loke den nos bista ta bon òf malu, kon ta sinta na mesa, kon ta kuminda otro, kon nos ta trata nos sernan kerí, e sistema ku bo ta eduká bo yunan i hopi akto mas. E konsepto kultura ta enserá hopi diferente akshon i si nos para ketu un ratu... e akshonnan aki ta definí ken nos ta. Nos kultura ta yená ku elementonan partikular. BON DIA, BON SIMAN. Ku un karakter semper kontentu ku speransa den e ser supremo pa tur dia nos por sigui aportá di un mihó manera na nos próhimo.
Tresiendo asina un diversidat di ekspreshonnan kultural ku ta adoptá i adaptá pa asina enrikesé aun mas nos kultura Boneriano.
E último tres añanan nos poblashon a krese ku kasi mil persona tur aña. E komunidat ta konsistí di diferente nashonalidat. Nos hóbennan di awendia tin un otro sistema kompará ku esun di nos grandinan. Esaki ta hiba mi na e punto ku nos kultura ta dinámiko. E ta keda forma i adaptá na e konstelashon di e grupo di hendenan ku ta forma e nashon.
Kultura ta pa hiba nos rekonosé nos identidat i mas amor pa nos nashon.
E konsepto di nashon ta un komunidat ku ta bini huntu pa un meta. E ironia di bida ta ku e aña aki tabatin hopi diskushon tokante e sitio ku ta selebrá dia di Boneiru, algun a kuestioná e kambio i otro a aploudí esaki. Bo por kuestioná ku esaki no ta e pensamentu di un nashon ku e mesun meta.
Mi mes persona ta di opinion ku no ta importá unda nos selebrá dia di Boneiru logístikamente, loke ta importante ta ku e nifikashon di e selebrashon ta bon kla den nos mente i kurason. Nos meta komun ta pa nos selebrá e dia di Boneiru en grande huntu. Sea ta na Rincon, Nikiboko, Nort Saliña, Playa, Tera Cora òf Antriol.
Loke ta primordial ta e union ku mester reina bou di nos tur komo habitantenan di Boneiru. Nos tin ku mira interes komun di Boneiru i kada persona ta responsabel pa duna di su parti pa stimulá desaroyo di nos isla.
E union aki ta loke ta permití nos pa fiha metanan komun, manera:
Nos naturalesa, ku pa dékada kaba a bini ta gosa di rekonosementu mundial debí na entre otro nos parke marítimo ku ta kualifiká den mundu komo un di e mihónan.
Sin embargo nos mester realisá komo nashon ku e base fuerte pa mantenshon i desaroyo di nos isla ta sintá den nos kultura.
Nos ta un pueblo chikitu, apénas 20000 habitante, tur dia e isla ta kresiendo no ku boneriano so pero ku personanan di diferente nashonalidat. Un nashon, unda esnan ku su lombrishi ta derá aki ta kompartí ku esnan di tur e binti piku otro nashonalidatnan ku a hasi di nos dushi Boneiru nan kas. Nan tur a skohe pa forma parti di nos komunidat. Huntu, di e manera aki, nos tur ta forma un nashon. Den e kaso aki un nashon ta un grupo di persona ku ta uní debí na sea desendensha, historia, kultura, lenga, òf e lugá ku nan ta habitá huntu. Sin mira e diferensha den nashonalidat nos tur ta biba riba e mesun isla i nos ke pa esaki progresá. Mi ta kere ku nos tur ta boga pa esaki, den e parti aki nos ta di e mesun pensamentu, deseo i vishon, kisas nos ta diferenshá den e manera òf método ku kada un ke usa pa logra esaki, pero e meta ta komun. Un Boneiru ku tin un infrastruktura optimal, ekonomia kresiente i situashon sosial fuerte. Komo nashon nos ta visualisá pa krese ku mantenshon di naturalesa i kultura. Nos kultura ta un manifesto di ken nos ta, kultura ta dinámiko i ta kambia segun e generashon ta kambia. E esensia si ta keda meskos, e base no ta kambia. Ta importante pa nos mantené nos herensia intangibel i tangibel ku ta partinan esensial di nos kultura. Na mes momentu mester tin e espasio pa nos hóbennan adoptá esakinan i adaptá pa asina nan tambe por sinti nan parti di esaki.
Mi ke terminá invitando tur persona pa evaluá i tuma akshon pa ta parti di un plan pa yuda Boneiru bai dilanti. E gobiernu aki a skohe pa planta simia ku ta fertil, pa asina enrikese su kultura. Esaki saliendo for di e punto di bista, ku esnan ku planta flor, lo kosecha perfume. Esnan ku planta maishi, lo kosecha hariña pa traha repa i pan, esnan ku planta amor lo kosecha amistat, esnan ku planta alegria lo kosecha felisidat. Ta esaki nan e gobiernu aki ta para pe. Nos ke sembra fe den nos desaroyo, fe den nos kultura i identidat, fe ku nos lo tin un komunidat sano i balansa, pa asina abo i ami lo por habri brasa i yama nos mes sembrado di simia positivo.
Mi ta deseá komunidat kompleto ku mi stima, un felis dia di Boneiru


text:
P R O Y E K T O
Maneho
• Konsepto di plan pa maneho di idioma
Produsí un konsepto di plan nashonal pa bienestar di e maneho di idioma na Kòrsou.
Investigashon
• Investigashon di idioma i publikashon
Produsí investigashon di idioma ku ta trata maneho i modernisashon di idioma i publiká e resultadonan di investigashon.
Konseho
• Konseho tokante ortografia d Papiamentu.
Duna konseho na Gobièrnu di Kòrsou tokante e ortografia di papiamentu, tambe na e komishon di ortografia den forma di un informe konsultativo.
• Buki di Ortografia di papiamentu pa Formashon Básiko
Desaroyá un método pa ortografia di papiamentu pa Formashon Básiko.
Léksiko
• Dikshonario di studiante pa Formashon Básiko
• Banko di palabra na papiamentu
Publiká un banko di palabra den forma di CD.
Sintáksis
• Gramátika pedagógiko na papiamentu
Publiká gramátika pedagógiko pa studiante.
Teksto: Fakshon
• Bon Uso di papiamentu
Publikashon tokante bon uso di papiamentu.
• Tradukshon Orientashon riba mundu (FMS)
Trabou di tradukshon.
Teksto: Fikshon
• Buki di lesa na papiamentu
Produkshon di pakete di lesa number 5 i 6 pa alumnonan di klas 5 i 6 di Enseñansa Sekundario.
Distribushon di idioma (atkisishon i distribushon di idioma)
Enseñansa: Skol di Fundeshi/ Rekapasitashon
• Pakete di lès
Mehorá i desaroyá pakete di lès pa rekapasitashon di dosentenan di Skol di Fundeshi.
• Pakete di lès
Mehorá i desaroyá pakete di lès pa rekapasitashon di dosentenan di idioma di Skol di Fundeshi.
• Dokumento na spañó
Desaroyá un dokumento tokante spañó pa Skol di Fundeshi.
• Dokumento na ingles
Desaroyá un dokumento tokante ingles pa Skol di Fundeshi.
Enseñansa: Skol Sekundario
• Mosaiko
Desaroyá un método d papiamentu pa enseñansa sekundario.
Enseñansa: Edukashon di Adulto
• Kurso di Ortografia
Organisá kurso di ortografia pa públiko general i grupo privá.
• Buki di Ortografia
Produsí un buki di Ortografia di papiamentu.
• Kurso Bon Uso di papiamentu
Organisá un kurso di Bon Uso di papiamentu pa aña.
Media
• Fasilitá informashon na e fèlt di enseñansa via telefòn, foyeto, programanan di radio/ televishon i medionan sosial.
• Publikashon di Katálogo
Aktualisá e katálogodi produkshon propio.


text:
Teaser titel:
Nos tin futuro den turismo
Teaser tekst:
Nos mes ta e mihó embahadorpa nos turismo. Algun aña atras tabatin un kampaña promoshonal di ofisina di turismo ku tabatin komo lema: Turismo tin futuro aden – pa bo tambe!. E kompañamentu musikal pa e kampaña aki a pega manera un bon bals. Te dia djawe hendenan por kanta e lema. E kampaña tabatin komo meta pa konvensé nos hendenan ku nan por gana nan pan di kada dia trahando den e ramo di turismo. En bista kuturismo último 10 pa 15 aña a krese supstansialmente, por konkluí ku e mensahe a drenta nos poblashon i ku mas hende lokal a haña trabou den e ramo aki.


text:
Dos studiante cu actualmente ta na Hulanda y cu ta pertenece na e team di Elka & Associates y e Proyecto Auto Estima Aruba, esta Nyohmi van der Biezen & Ruella Arends kier felicita tur participante di e Proyecto Auto-Estima Aruba. “Na caminda pa un mihor Aruba hunto nos ta mas fuerte”!
Nan tin un bunita mensahe pa comparti cu e comunidad di Aruba: “Como dos studiante cu nos curazon ancra na Aruba nos kier mira nos futuronan di mañan prospera. Nos futuro ta den man di nos muchanan, nos hobennan. Ora nos planta simianan for di un edad hoben nos comunidad por disfruta di nan despues.
Un proyecto manera Auto Estima Aruba ta di super importancia caminda e hoben ta siña balora, stima, aprecia su mes persona. “Un persona por stima na e momento cu e sa con pa stima su mes na prome lugar”.
Un persona cu tin un autoestima halto ta willing pa purba mas biaha cu un persona cu un autoestima abou. Na e momento cu nos unlock e secretonan cu nos tin, nos ta bira personanan mas exitoso cu nos por a conoce.
Na e momento cu nos traha riba nos autoestima automaticamente tur area di nos bida lo sigui florece. Tur cos por ta mihor na e momento cu bo persona dicidi cu bo kier mihor”.
Tanto Nyohmi como Ruella nan tambe ta na caminda pa nan certificacion na Hulanda pa asina asisti
e ekipo di e Proyecto Auto-Estima Aruba na Hulanda y pa apoya e studiantenan.
Nyohmy y Ruella tambe lo wordo certifica pa ta trahando cu e ekipo di Aruba su studiantenan. Mayornan y studiantenan cu lo tin mester di ayudo personal den e area di desaroyo, miedonan y guia lo por acudi cerca Abigael Arends di ELKA & Associates NV pa asina drenta den contacto y pa por coach e studiantenan bayendo Hulanda. Mayornan tambe por tuma contacto tambe pa sesionnan di coaching y guia na Hulanda.
Banda di esaki un invitacion special tambe ta bay na comunidad henter pa asisti na e “Self-Esteem Conference Aruba” cual lo tuma lugar na Cas di Cultura, e dianan 28, 29 y 30 di April pa por scucha mas di e programa di studiante na Hulanda cu ELKA ta organiza.
E trayecto pa yega na un certificacion como Asistente di e Proyecto Auto Estima Aruba ta di un promedio di dos aña intensivo, incluyendo e parti pa ta un lider. Abigael Arends ta un persona certifica pa duna e lesnan aki y ta combina e lesnan cu e parti di conocimento y experiencia, cual ta hopi importante pa yega na e certificacion.
Actualmente Abigael Arends ta directora di ELKA & Associates NV y lider di e Proyecto Auto-Estima Aruba. Esnan interesa den e proyecto aki por contacta Abigael Arends atravez di info@elka-aruba.com.
Riba potret por aprecia e momento cu Abigael Arends tabata na Hulanda pa asina por a inicia negociacionnan cu dos asociado nobo pa lo cual ta trata e Proyecto Auto-Estima Aruba.


text:
PARTI 12
Con Bo Por Tin un Famia Feliz?
Si tin amor, e famia lo ta feliz. Efesionan 5:33
Segun e ley di Dios, matrimonio mester ta entre un homber y un muher.
Un bon esposo ta trata su esposa cu ternura y comprension.
Un bon esposa tin cu yuda su esposo.
Yiunan mester obedece nan mayornan.
Esposo y esposa mester ta cariñoso y fiel na otro, no cruel ni infiel. Colosensenan 3:5 y 8-10
E Palabra di Dios ta bisa cu un homber mester stima su esposa manera su mes curpa y cu e muher mester tin respet profundo pa su esposo.
Ta cu bo casa so bo tin mag di tene relacion sexual. Pesey bo tin cu keda fiel na bo casa.
E Palabra di Dios ta siña famianan con nan por ta feliz.


text:
Mas cu 60 detencion relaciona cu ladronicia
Team di Recherche cu man yen! Mayoria of casi 100 porciento a admiti nan culpabilidad ORANJESTAD (AAN): Den tur silencio sin tanto fanfaria teamnan di Recherché...
Carubbian Festival, un festival nobo di Aruba pa nos Turismo
ORANJESTAD (AAN): Ayera oficialmente Minister Otmar Oduber, a anuncia cu Carubbian Festival ta CLA pa lanza nan promer edicion dia 9 di juni, 2011....
Cumpleaños Diamars 31 Mei 2011
:D :D :D :D :D :D :D :D Hiep hiep hoeraaa!!!!awe ta di fiesta ROSIO HAYER, a.k.a diva!haha..bo ta haya pabien di parti di the...
Integrantenan di MEP mester stop di gaña cu mi no tabata tey na e...
Mervin Wyatt-Ras: ORANJESTAD(AAN): Mervin Wyatt-Ras ta coregi loke a worde treci padilanti na radio door di MEP cu e no tabata presente na reunion di...
A sali y den apenas diez cinco minuut cuater tire a bay
ORANJESTAD (AAN): Dialuna marduga un homber a yama su casa pa presenta na e parkinglot di Riu Hotel. E tabata cu su auto y...
Ladron a purba na pisca un tas y asina el a keda pega den...
ORANJESTAD (AAN): Un situacion nobo ta presentando su mes e dianan aki den area di Caya Grandi na Playa. Comerciantenan ta notando un aumento...
Un Chucho a hinca homber na su pia den laman na zeewijk
ORANJESTAD (AAN): Cu urgencia mester a dirigi unidad di Polis y Ambulance na altura di e pier di Zeewijk unda cu un persona a...
Dobbel seis a para campeonato di Domino
ORANJESTAD (AAN):-- Diadomingo marduga a surgi problema durante campeonato di domino. A drenta informe na central di polis cu na Centro di bario Noord...
Dutch Antilles express a worde bendi
Ayeranochi a firma acuerdo cu tres accionista ORANJESTAD (AAN): Ayeranochi nos a haya informacion relaciona cu e aerolinea Dutch Antilles Express (DAE) ya cu den...
Hungando Bowling pa recauda fondo pa Koningin Wilhelmina Kankerfonds
Un total di 41 miembro di clubnan di servicio a participa Aruba Lions Club a logra uni e clubnan di servicio pa un bon...


text:
Kralendijk Boneiro: Siman tras di lomba Gezaghebber Rijna a desvelá un arte nobo di e eskudo di Boneiru ku tin kologá den Passangrahan. E eskudo ta un símbolo importante pa e pueblo di Boneiru i sr. Frans Booi tabata na kabes di e tim ku e diseñá esaki na aña 1986. Pa e renobashon di eskudo griffie a tuma kontakto ku sr. Booi pa e mes sòru pa e renobashon di e eskudo p a dun’é e realse ku e mester tin den e sala di reunion na edifisio di Passangrahan.
Sr. Booi a opta pa regalá gobièrnu un eskudo kompletamente nobo. Durante e presentashon di sr. Booi el a splika e nifikashon di kada parti di e eskudo. E korona ta e símbolo ku ta indiká ku Boneiru ta forma parti di e Reino. E ta e korona di Duke ku mayoria provinsia na Hulanda ta usa. E timon ta duna rekonosementu na e boneriano ku ta nabegá. E kompas i strea ku ta aparesé tambe riba e bandera di Boneiru ta simbolisá e determinashon di e kurso ku Boneiru ke bai aden. E seis punta di e strea ta representá e seis barionan tradishonal di Boneiru. E koló blou di e eskudo ta e unidat di shelu i laman. Ta e koló di e laman Karibe ku ta konektá nos ku e restu di mundu ku ta hunga un ròl importante den ekonomia.


text:
“Fashion Avenue” lo ta un novedad durante Europe Meets the Americas!
Un total di 175 compania di exterior y mas cu 400 participante a inscribi caba ORANJESTAD (AAN): Falta apenas algun dia pa e conferencia ‘Europe...
Choque fuerte entre auto y palo di luz a costa bida di chofer femenino
ORANJESTAD (AAN): E golpi tabata fuerte! Net un tiki pazuid di e cruzada di Moko, riba e caminda di Catiri pa Kudawecha, chofer di...
Prome Minister Mike Eman ta tene discurso na Universidad di Leiden
ORANJESTAD(AAN): Dialuna dia 29 di april Prome Minister Minister Mike Eman ta duna un lectura na Universidad di Leiden. Eman a yega Hulanda diadomingo...
A anuncia 5 nominado pa “Premio Padu Lampe”
Durante celebracion di su cumpleaños ORANJESTAD (AAN): Cada pasa dos aña Gobierno, por medio di Minister Michelle Hooyboer-Winklaar di Asuntonan Economico, Asuntonan Social y Cultura,...
Rapport di IMF ta indica cu Aruba ta bayendo den e bon direccion
Maneho di turismo a contribui grandemente na e bon resultado aki ORANJESTAD (AAN): Diabierna Gabinete Mike Eman tabatin un conferencia di prensa cu caracter di...
Prome Minister Mike Eman ta bisa cu Comerciantenan tin di probecha di e posicion...
ORANJESTAD(AAN): “Lamentablemente nan tabata den e sector comercial ekiboca pero nan tabata sa perfectamente cu ta hopi bentahoso di por dispone di un brug...
A base di dialogo gobierno y Raoul Henriquez a yega na un entendimento
Minister Benny Sevinger: ORANJESTAD (AAN) – Minister di Infrastructura Benny Sevinger, den entrevista cu Matutino DIARIO a referi na e Caso cu Raoul Henriquez a...
Sindicato Seppa na ocasion di Dia di Trahador 1 di Mei
ORANJESTAD(AAN): Rond mundo e movimiento sindical ta celebra 1 mei na memoria di tur esnan cu a perde nan bida den e Masacre di...
Minister de Meza “IMF ta bisa cu e direccion cu nos ta bayendo ta...
ORANJESTAD(AAN): Minister di Finanza Mike de Meza ta satisfecho cu e rapport di IMF. Esaki pasobra cu e institucion renombra ta reconoce e bon...
“IMF ta bisa pa sigui baha gasto y sigui aumenta entrada di gobierno”
Minister de Meza ORANJESTAD(AAN): Diabierna ultimo Gabinete Mike Eman a tene un conferencia di prensa pa relata riba e rapport preliminario di IMF. IMF tabata...


text:
ORANJESTAD - Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda principal di Oranjestad pa Santa Cruz, cu na e rotonde provisional di Caya Betico Croes y Watty Vos Boulevard, cu entrante diaranson 13 di september 2017, a cera e caminda entre e rotonde provisional y Cumana # 77 (direccion Sta Cruz).
Motibo ta cu lo bay cuminsa cu e trabounan di reconstruccion di caminda en conexion cu e rotonde nobo di Cumana. Lo cera e caminda menciona pa tur trafico den ambos direccion.
E desviacionnan di caminda ta lo siguiente:Trafico for di Sta. Cruz direccion Oranjestad, ta wordo desvia via e caminda na Cumana # 77 direccion Noord, despues pasa riba e caminda di Meiveld/ ex- Codemsa y sali na e rotonde diTarabana. Trafico for di Sta. Cruz direccion Airport, ta wordo desvia via di e caminda na e cas cu adres Cumana # 77 direccion noord, despues riba e caminda di Meiveld pasa patras di ex- Codemsa y despues pa e caminda pabou di ex Codemsa y bek pa e rotonde provisional Cumana direccion Airport. Trafico for di Airport direccion Sta Cruz, ta wordo desvia via di e caminda pabou di ex Codemsa, riba e caminda di Meiveld pasa patras ex- Codemsa y despues via di e caminda na e cas cu adres Meiveld # 11 direccion zuid y sali bek riba e caminda principal direccion Sta Cruz. Trafico for di Oranjestad direccion Sta Cruz, ta wordo desvia via di e caminda pabou di ex Codemsa, riba e caminda di Meiveld pasa patras ex- Codemsa y despues via di e caminda na e cas cu adres Meiveld # 11 direccion zuid y sali bek riba e caminda principal direccion Sta Cruz.
E ceramento y desviacionan di e caminda lo keda indica cu baricadanan y borchinan di aviso. Trabounan lo tin un duracion di 5 dia di trabou. En conexion cu e trabounan menciona Departamento di Obra Publico ta haci un peticion na tur automobilista pa tene cuenta cu a cambionan den trafico y ta pidi pa tene cuenta cu e inconveniencianan cu lo por surgi pa cual nos ta pidi nos disculpa.
ORANJESTAD – Servicio veterinario ta pone tur bestia cu keda laga atras na e asina yama ‘afmaakhok’ of ‘kill cage’, drumi den un forma responsabel, humano y segun standard internacional. Asina hefe di e departamento Riem vd Berg a sigura durante un conferencia di prensa dialuna atardi. E conferencia tabata uno di urgencia, den un intento pa evita cu diamars awor un grupo di persona tene un accion di protesta na e sitio. Vd Berg a purba sigura na varios momento cu ta e unico forma cu tin aworaki pa resolve e problema di sobre poblacion di bestia. E otro forma segun vd Berg, ta concientizacion pa ta un doño responsabel di bestia.
ORANJESTAD – E forma con departamento veterinario ta pone cacho y pushi drumi, ta cuestionable. Como tal un di e fundacionan cu ta rescata bestia riba caya, Crijojo Trappers ta protesta diamars atardi 5’or na e ‘popularmente’ yama Kill Cage of ‘Afmaakhok’ di veterinaire dienst na Wayaca. E meta segun e lider di proyecto Mervine Kock, ta pa concientiza nos hendenan kico ta tuma lugar eynan y pa trece cambio na e proceso cu ta pone e bestianan drumi. Asina Kock a bisa den e programa NoticiaCla LIVE riba Facebook.
ORANJESTAD - 'Debi cu Hulanda a haci dificil na ultimo ora, e acuerdo entre esnan cu a reuni diabierna pa mas di 6 ora largo, no a keda aproba'. Fuentenan na Caracas di NoticiaCla y prensa Venezolano cu tabata presente, a bisa despues di nan regreso diabierna anochi. Tabata durante e ultimo parti di e negociacion, cu Hulanda kier a trece cambio den un paragrafo, pa cual e delegacion Venezolano a bisa cu nan mester haya aprobacion na Caracas prome, ya cu e cambionan di 'ultimo ora', nan no ta autoriza pa aproba riba nan mes. Esey a pone cu mester a para e reunion y keda pendiente pa un aprobacion pa despues nan firma e concepto di acuerdo, definitivamente diahuebs awor durante un otro reunion na Aruba. Kico e cambio ta, no ta conoci. Foto ta di delegacion Venezolano durante e reunion di diabierna ultimo.
ORANJESTAD - ARUBA TOURISM AUTHORITY A FIRMA ACUERDO CU HOTEL MANAGEMENT SCHOOL MAASTRICHT ORANJESTAD – Recien, Oficina di Turismo di Aruba a firma un acuerdo cu Hotel Management School Maastricht (HMSM) un acuerdo pa asina eleva e nivel di servicio aun mas den nos sectornan di hospitalidad y turismo, den su totalidad. Esaki mas cu claro por medio di e Aruba Certification Program (ACP).HMSM, un institucion reconoci mundialmente, ta bay desaroya conhuntamente cu ACP diferente modulo di curiculo di servicio, como tambe entrena nos profesionalnan local pa asina consecuentemente sigui transmiti e conocemento aki na nos forsa laboral riba tur nivel. Pa haci esaki posibel, HMSM a bin ta haci desk research den december y awo a bishita Aruba pa combersa cu nos socionan riba diferente topico pa por identifica y compronde miho e contexto cultural, comercial y turistico di nos sociedad. Consecuentemente lo crea y incorpora un standard di calidad den nos servicio cu ta den linia internacional y di es manera aki lo desaroya un programa conforme necesidadnan den nos mercado y bao di nos hendenan. Mediante e acuerdo aki, Aruba Certification Program lo conta cu manualnan di entrenamento y materialnan relevante pa e curso, entrenamento di nan personal y un curiculo di servicio. Introducion di e cursonan nobo lo tuma luga den e luna di maart / april proximo. Esaki ta nifica cu banda di e programa actual, pronto ACP lo expande locual ta ofrece na cursonan y lo ahusta e programa actual asina tumando e oportunidad pa update un cu e otro. Expansion di e cursonan ta wordo desaroyo a base di feedback cu a ricibi e siman aki. Hotel Management School Maastricht ta forma parti di e ZUYD University of Applied Sciences na Hulanda. E ta consisti di tres departamento cu ta: e scol mes cu tin mas di 65 aña di trayectoria educacional, produciendo rond di 250 hoben profesional pa aña, hobennan cu ta wordo selecta pa forma parti di e skol; e Teaching Hotel Chateau Bethlehem reconoci internacionalmente como un centro di aprendisahe y desaroyo maneha door di studiantenan; y e HMSM Hospitality Consultancy cu ta un grupo di profesionalnan cualifica cu ta conecta e conocemento di HMSM cu e mundo di hospitalidad internacionalmente. E ultimo aki ta esun encarga pa desaroya e programa pa Aruba Certification Program. Aruba Certification Program a wordo crea na 2011 cu e proposito pa eleva e nivel di servicio. Awe orguyosamente ACP a logra certifica alrededor di 4000 particpante . Oficina di Turismo y ACP a haya den Hotel Management School Maastricht un socio cu cual ta desaroya e componente specifico di servicio den e programa existente y cu cual lo amplia e oferta di cursonan bao di ACP. E desaroyo aki ta den linea cu e plan ‘Cu Mira Pa Futuro’, unda ta delinea tambe e necesidad di enfoca riba mehoracion di e servicio cu nos ta brinda nos bishitantenan en general.
ORANJESTAD - Un delegacion Venezolano a yega Aruba diabierna atardi como parti di e reunion pa resolve e impasse cu tin entre Venezuela y islanan ABC. Fuera di e yegada di e delegacion, tin tambe representante di Hulanda y Corsou. Keda pendiente pa e resultado di e reunion. Manera NoticiaCla a raporta caba, diabierna mainta Venezuela a informa cu a prolonga e medida contra islanan ABC. Pero siman pasa cu e presidente Venezolano a sorprende tur e islanan y Hulanda cu e desicion pa cera frontera cu islanan ABC pa motibo di contrabanda entre e islanan y Venezuela. A duna e islanan 3 dia pa resolve e problema, pero esaki no a logra. A prolonga esaki pa tres dia pa diabierna atrobe cu 3 dia.
ORANJESTAD – Directora di departamento di impuesto Luenne Gomez Pieters a entrega keho oficial na recherche awe merdia. E keho ta basa riba un post riba Facebook cu lo a duplica un sticker di motorrijtuigbelasting. A actua mesora y a haci keho na polis. A mustra cu no por duplica esaki y e ta bira illegal. Cu e entrega di keho aki, departamento di impuesto kier a manda un señal hopi cla cu no ta tolera nada di esaki. “Nos ta haci keho di cualkier keho di algo (asina) cu sosode” Gomez a bisa. E post en particular ta e sticker di e color fuxia. A duna e oferta pa bende e sticker aki pa 100 florin, cu ta duna e indole cu bo ta haci negoshi cu un documento oficial di departamento di impuesto. Tin e team di control y tambe di FIOT cu ta haci investigacion riba tereno di cualkier asunto di falsificacion manera nummerplaat, aangifte di belasting of cualkier otro cos asina. Ta prohibi pa ley pa reproduci algo asina den un forma illegal. E keho oficial a keda entrega awe merdia.


text:
Dianan 11, 12 y 13 di april desde 8:00am pa 1:00pm a tuma luga un tayer pa miembronan di AHATA La Cabana Beach Resort & Casino. E tayer a bay hopi bon y cu interes grandi di e miembronan di AHATA rib’e topico di maneho di disciplina.
E tayer a bay hopi bon y tabatin hopi participacion di e participantenan. Esey ta haci semper e tayer hopi mas rico tanto pa esun cu ta dun’e y esun cu ta participa na dj’e, pasobra nan tin e oportunidad di siña di otro.
“E tema cu nos a trata tabata e maneho di disciplina. Un tema cu den hopi organisacion ta algo cu no ta haya un maneho cu e atencion debido. Pakico? Pasobra tin hende tin miedo pa hacie, tin hende no sa con pa hacie”, asina Tito de Cuba, Consehero riba tereno di Maneho Personal a remarca.
Loke cu nan kier a logra cu e tayer ta pa duna e hermentnan pa por maneha e asunto tan compleho aki na un manera sigur.
De Cuba ta kere cu e reaccion tabata hopi bon, pasobra algun a bisa su persona cu nan a haya hopi tip cu ta bon, nan a sinti nan mes mas confortabel pa atende awo cu e asunto aki.
Director Human Resources Operations Marriot Hotel, Jeselin Gomez-Wever, a haya cu e tayer tabata interesante. E tabata un refresher pa nan pa traha un documentacion.
“Kico ta tur punto importante pa sigura un documentacion tin den dj’e. Hopi biaha un manager p. e. ta kiboca y ta pensa cu un documentacion ta un manera pa bo straf un trahado cu no a cumpli cu regla di e compania. E training ta duna nos hopi conseho cu net un documentacion no ta pa straf un trahado, pero e ta pa guia un trahado p’e por cambia su actitud”, Jeselin Gomes-Wever a remarca.
Esaki ta enfatisa rib’e comportacion cu e trahado a haci cu no ta corecto y con por cambi’e. Si e no cambia esey, awel kico ta e siguiente paso cu consecuencia lo bay tin p’e trahado aki.
Esaki ta tayernan cu e instructor constantemente ta interactua cu e participantenan. A base di e interes di e miembronan di AHATA, lo tuma luga e siman aki un di dos curso rib’e mesun topico aki. Asina aki AHATA por ofrece e curso aki complementario na mas miembro.


text:
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
Esaki ta e resultado:
PRINS Y PANCHO INFANTIL NOMBER DI PRINS: GAYQUIN CROES
NOMBER DI PANCHO: ROBERT TROMP
NOMBER DI E PRINS Y PANCHO: GUSTA HARI Entrenador (a): TYSON CROES
Representando: CHAMPAGNE CARNIVAL GROUP
PRINS Y PANCHO HUBENIL NOMBER DI PRINS: RANSIEL MENDEZ MEDINA
NOMBER DI PANCHO: ALEXANDER DONATA NOMBER DI E PRINS Y PANCHO: DES CONFIA Entrenador (a): ENDRICK PANNEFLEK Representando: ROYAL CARNIVAL GROUP
PRINS Y PANCHO GRANDI NOMBER DI PRINS: ARJEAN MARTINUS
NOMBER DI PANCHO: RUDY CABRAL NOMBER DI E PRINS Y PANCHO: BON LAAF
Entrenador (a): EDUARDO LOOFTSTOK, ALBERTO GROENEVELDT, JOONTJE KOCK
Representando: DAKOTA UNI
Fuente y foto cortesia SMAC.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.
(ADVERTORIAL)
ORANJESTAD - Diadomingo atardi e cayanan di Santa Helena, ponton bai topa Solito tabata yena cu chikitin bisti masha colorido mes ta balia riba e tononan di Buleria y dos brassband. Un parada sumamente anima, cu ta inicio di e celebracion di 40 aÒa di Lillyputtes Peuterschool. Un di e prome alumnonan di e peuterschool aki ta nos minister di infrastructura y medio ambiente sr. Otmar Oduber. Pabien na Juffrouw Lilly Arends hunto e demas leidster di e peuterschool. Mascarada di Noticia tabata presente y a compila un bista fotografico di e parada aki.


text:
Ora cu tin diferencia di opinion, semper ta bon p’e partidonan bay mesa y discuti e puntonan pa cual a surgi e diferencia.
Mediador di Gobierno, Anselmo Pontilius a logra di trece e partido na mesa, unda a cuminsa papia riba e protocol cu tin firma entre STA y Arubus.
E reunion aki a bay hopi bon, segun Teo Croes, gerente di Arubus, demostrando cu ta na mesa ta busca solucion.
Awor nan ta papia na un bon nivel y cu respet, unda a keda palabra cu lo sigui reuni, pa clarifica diferente punto, evitando iritacion inecesario, segun Teo Croes. Lo sigui cu training, p’asina con ta atende cu bus, con ta atende cu e pasaheronan rabia etc.
Diego de Cuba, Presidente di STA, a sinti cu Arubus no a cumpli cabalmente cu e protocol y mirando e situacion tenso, y asina a yega na un solucion, e.o. e asunto di salario.
A trata tambe e busnan cu ta den malestado, a sabiendas cu e situacion financiero di Arubus ta precario. Loke nifica cu mester bay hala e Minister responsabel aden, pa discuti esakinan.
Diego de Cuba ta haya cu STA a logra su meta, awor cu e partidonan a bin mesa, y clarifica tur punto di preocupacion cu tabatin.
Gerencia di Arubus a bay di acuerdo pa tur prome diahuebs, gerencia di Arubus y e shopstewardnan lo sigui reuni. A papia di e infrastructura cu Arubus mester tin, pasobra si tabatin un bon bushalte, sigur lo por a evita e accidente fatal di siman pasa, segun Diego de Cuba.
Ningun Gobierno no a percura pa tin un bon infrastructura pa busnan di Arubus ni p’e otro autobusnan. Aki si tur Gobierno a laga hopi di desea.


text:
LA VIE a presentá “The Power of Magic”, with Fairies & Wizards pa Karnaval 2018
LA VIE ta e grupo di Karnaval ku a hasi nan debut e aña aki den Karnaval 2017 ku hopi suspenso i La Vie a sali den e “top 10” Karnaval 2017.
Den un ambiente di happy hour “pika pika” La Vie a demostrá su trahe Karnavalesko 2018. E parti aki di nos evento lo tuma na Parkeerplaats Gartish Tegelwerk
Tabata presente representante di: La Vie (Grupo Karnaval), Daiquiri (House Band), Hunnely i Designer ku splikashon di nos tema: “The Power of Magic”, with Fairies & Wizards. Lamentablemente e designer kende ta sr. Andrew Curiel di Aruba no por tabata presente.
La Vie ya ta ranka sali trempan pa keda kla na tempu pa Karnaval 2018. Kontrato ta firmá kaba ku nan house band “Daiquiri ku lo bai kompañá La Vie durante Marcha Grandi 2018.
La Vie ta bai ku e tema “The Power of Magic, with Fairies & Wizards”. Den Gran Marcha 2018 La Vie ta bai hasi un magia di gozadera. Direktiva di La Vie ta bisa ku nan ta sigui ku nan 3 sekshonnan di Supreme, Sexy Bomba i Elegance i nan lo tin un sekshon èkstra di sorpresa ku hopi hopi suspenso. Durante hinter e periodo di Karnaval aki La Vie lo bai organisá diferente aktividat. La Vie ta konvensí ku nan lo laga sa ku nan tei un biaha mas den Marcha Grandi di Karnaval 2018.
La Vie a presentá e anochi aki tres trahe pa dama i dos pa kabayero. Lo bai tin un trahe mas pa damanan un tiki mas yen òf e personanan mas adulto ku lo no kier ta hopi sexy. Esaki lo wòrdu demostrá despues.
Pa mas informashon i inskripshon: www.lavie.live òf tuma kontakto ku Sra. Louella Keller na 665-5524. Keda pendiente pa… La Vie Karnaval 2018!
Riba e kombinashon di foto nan por tuma nota di e trahenan ku a wòrdu presentá e anochi aki i aktuashon di Hunneley ku a pone ambiente huntu ku Daiquiri.


text:
SAO PAULO.—E keniano Jemina Sumgong a gana otro título na Brasil ora ku el a establesé un rèkòrt den e tradishonal kareda di San Silvester despues di a konkistá oro den e máratòn di e Weganan Olímpiko di Rio de Janeiro.
Sumgong, tambe kampion di e máratòn di Londres, a kronometrá 48 minüt, 35 sekònde den e kareda di 15 kilometer Bispu di Aña Nobo pa superá su kompatriota Flomera Cheyech Daniel ku 40 sekònde. E rèkòrt anterior tabata 48:48.
Den e kategoria maskulino, e etiope Leul Aleme a gana ku un tempu di 44:53, siguí pa su kompatriota Dawir Admasu i e keniano Stephen Kosgei.
E kareda ta rekoré e sentro di Sao Paulo, e siudat mas grandi di Suramérika i ta ser konsiderá komo un di e karedanan di ruta mas importante di e region.
Ta organisá e San Silvestre tur aña for di 1925 i ántes e tabata tuma lugá mei anochi pa e ganadó krusa e meta alrededor di mei anochi ku sendementu di vürwèrk. Esei a kambia despues.


text:
Johnycake / djonicake - Johnycake ta un snack ku parse patechi pero mas grandi i un pan yena ku keeshi. Johnycake kan je met veel dingen eten zoals , kaas, salami, kabeljouw, kip en noem maar op.
Ingredienten:
1 lb. hariña pan
3 cuchara suku
1 telep di salu
1/2 paki manteka blue band
1/2 cuchara di res
1 cuchara di baking powder (afgestreken)
1 bleki lechi awa (kibre ku awa friuw)
Voorbereiding:
Ta brua tur kos huntu kaba ta basha e lechi poko poko, despues ta pone riba un tabla pa mansa anto ta agrega un tiki hariña si tin mester na e mansa.
Lage para un ratu. Ta traha nan de e forma ku bo ta desea.


text:
Temporada di carnaval ta un temporada tambe cu DTI tin trabaonan pa haci pa inspecciona diferente cos, pa asina garantisa cu den parada of na banda, of caminda cu tin actividad, tur cos ta na ordo.
Enrique Maduro, director suplente ta conta di e actividad di por ehempel keuring cu ta tuma luga.
E ta comenta cu tur aña ta bin di parti di polis informacion cu organisadornan di carnaval cu tin cu laga nan trailernan keur pa nan por subi caminda y participa. Pero tur aña e mesun cos ta sosode, of ta un ta bin regularmente cual ta Los laga Bay y a wordo bon gekeurd. A bin un mas fin di aña, cual ta uno prepara pa Bopel. El a yega, pero a wordo afgekeurd y no a bin bek. El a keda na nan pa bin bek pa keuring y despues di esey ningun otro mas.
Nan a comunica cu DTI na final di aña pa wak si tin luga pa keuring. Dianan 3, 4 y 5 nan tabata habri pa keur pasobra no tin ningun afspraak poni, mirando cu ta en espera pa mira kico ta bay sosode, si nan ta bay verhuis si of no. A haya e tres dianan aki pa bin keur y ningun hende no a presenta.
Kico lo sosode
Awor aki ta keda na polis pa dicidi, hunto cu organisadornan, si esaki ta bay door. Tur aña e ta bay door, manera custumber. Si kibra esakinan, ta kibra carnaval, si kibra carnaval ta kibra Aruba. Ta un atraccion internacional pa turista, un atraccion grandi y akinan tambe mester bay wak con por forsa e hendenan aki cumpli pa nan ekiponan ta gekeurd y asina duna un siguridad tambe na nan participantenan y tambe pa esnan cu ta mirando cu si tin algo cu por pasa, cu ningun hende no ta wordo afecta.
Kico ta tene cuenta cune
Specialmente DTI ta mira e brakenan. Ta cosnan hopi esencial. Ora cu ta participando den carnaval, e brake, cada rato ta riba dje. Ta mira tambe su handrem, su emergency stops cu e por tin cun’e. Ta mira luz tambe, pasobra por cay laat. Si nan ta participa den actividadnan di anochi. Generalmente nan tin cu cumpli ora cu un oplegger, esta brake, luz, e hooking. Ta wak tambe riba frusto, si e mantencion ta bon riba dje.
Keuring
Segun Maduro, den carnaval, ta ofrece e trailernan varios dia y hasta diasabra si tin mester pa nan bin keur. E trekker por ta gekeurd, pero e trailer no. Tin e posibilidad eynan. Nan mester bin keur hunto pa duna asina un siguridad cu e ta na ordo completamente. Pero no ta haya nan. Awor aki ta keda na polis pa dicidi hunto cu e organisadornan, kico nan ta bay haci al respecto.
E otro trailernan
Mas tanto e trailernan chikito, manera e aanhangwagens, nunca no ta bin pa keur. Polis mes ta esun cu ta tira bista riba e parti aki, wak si e bala patras ta mustra bon, etc. Esey semper a keda un parti pa polis. Nunca el a pasa pa DTI.
Vehiculonan cu mester ta den parada, mester pasa un keur. Pero cada biaha ta un of dos ta pasa pa keur. E restonan probablemente nan no ta gekeurd. Nan ta lastrando trailer sin cu nan ta gekeur. No ta nifica cu nan ta malo, pero ta importante pa pasa un keuring, pa garantisa cu e ekipo den e ruta di carnaval, ta perfecto.


text:
Scuchando Canal 90 FM den oranan di mainta 8’or y mey cu nan bunita gospsel, ta inspira oyentenan sigur. Ta bunita cu tin respet pa e Siman Santo y mas ainda, ora mi a tende algun di e canticanan for di e musical “Jesus Christ Superstar” un par di dia pasa, na e mesun canal aki.
Oh asina bunita, nos a bay bek den tempo, corda cuanto biaha nos a wak e pelicula musical aki. Berdad tin hopi competencia riba tereno di radio difusion y cada un ta unico riba nan mes.
Como oyente, abo por scoge bo programanan favorito na cada un di nan. Recientemente, mi tabata den progrma “Happy Hour” cu Angela na Fresh FM y na e momentonan ey mi pensamentonan ta bay te na Hulanda, nos madre Patria. Nos a lora nos Hulandes lo miho posibel. Danki pa e koffie lieve Angela y Veronica! Manera inspira, ta bishita e radio emisoranan pa asina ta mas cerca di pueblo cu mi invitacion pa Lady Ruth su “One woman show”, “Alegria di Ruthy” di cual e fondo di e carchinan na benta ta bay pa Fundacion Hende Muhe Den Dificultad, pa nan por drecha nan cushina un crenchi.
Tin cu bisa cu, unda cu a bay, nan ta ricibi nos cu curason habri ! Ki bunita di nan parti pa kere y apoya nos talentonan local. Tin cu bisa tambe, cu e trainingnan ta bayendo hopi pero hopi bon mes, dushi ambiente, cu harimento, pasobra despues di un di e trainingnan den Veranda Shon Johan na cas, hasta cachonan di bisiña a cuminsa blaf cu nan alegria den nos dushi naturalesa. Un harimento sin fin! Tin cu a puntra si ta un “Comedy show” e ta bay ta, e contesta ta no.
Mi no ta un “Valeriana” ta un Vale so nos tin, y e ta den reino celestial pero keto bay inspirando cu su chistenan ora bo tende nan y bo tin cu hari sin stop.
Lady Ruth a cuminsa hopi trempan, pa no hay’el e ta ansha y kier dedica debido tempo na tur cos cu tin cu sigui cana y draai normal. Tin cu a menciona cu lo ta hopi bunita pa personanan cu sa regala otro algo pa Pasco Grandi, regala ticket pa e show di Ruthy. Lo ta hopi leuk berdad!
Ta purba di hiba mi camara di saca potret tur caminda cu bay, pero tin biaha ta lubid’e na cas.
Danki lieve Aizette di Canal 90 FM pa a graba nos pa live stream of zo, ah, nos no ta compronde mucho di computers, ta nos bon amigo, un di mi yiunan sin dolor, Bryan Balijn a hinca mi Power Point Slide Show den otro na un manera super bunita mes!
Ta e intencion di laga pasa esaki prome cu e show mes “Alegria di Ruthy” cuminsa, pues banda di 7’or y mey di anochi ora cu ya por cuminsa drenta e sala grandi di Cas di Cultura.
Un chispa di algo di su 44 añanan den farandula. Lady Ruth ta bay recita, canta y baila shonnan, no ta co’i perde, hahahaha, bin maske ta pa kaweta, hahahaha!
Corda bin si cu un mente y curason positivo pa por absorba e show a la Ruthy. Aunke nos ta parse Jennifer Lopez y/of Sophia Lorren, nos tin nos mesun estilo den tur cos! Hahahaha.
Ban sigui celebra bida shonnan, bida ta cortico tin biaha ora e dianan ta pasa nos voorbij.
Purba di bib’e tur momento cu gradicimento y alegria y no lubida di bin sea cana of presencia nos Caminda di Cruz Bibo di y den Dakota Diabierna Santo 10’or di mainta, cuminsando na misa La Birgen di Fatima – e Pasion di Cristo na un manera mas real posibel, un obra teatral intenso y inspirativo di e gran artista di Dakota sra. Gina Nuboer y comision organisador.
Y pa despues por celebra Pasco Grandi di Resureccion yen di mas gradicimento y mas amor pa tur locual Christo a haci pa nos, dor di entrega su bida na e Cruz pa nos por ta salba y tin bida eterno. For di awor un Pasco Grandi di Resureccion feliz y bendiciona pa tur famia yen di alegria, sea campando of na cas. Nos ta stima nos paz.


text:
Willemstad - Direktiva di Partido Alternativa Real (PAR) ke informá pueblo ku awe djabierne , 5 mei 2017 mèrdia durante reunion ku direktiva i tambe “adviesraad”, lider polítiko señor, Eugene Rhuggenaath a presentá su proposishon
Gobièrnu di Kòrsou ta INFORma kambio temporal den trafiko den area di waaigat i punda riba dia 3 i 4 di mei 2017.
Willemstad – Gobièrnu di Kòrsou ta partisipá ku den kuadro di e seremonia di konmemorashon di tur esnan ku a pèrdè nan bida durante di Segundo Guera Mundial ta nesesario pa hasi kambio temporal den tráfiko den area di Waaigat i Punda riba 3 i 4 di mei 2017.
GOBIERNU DI KORSOU ta felisita tur a kontribui pa e elekshon di dia 28 di aprel ultimo a transkuri den tur trankilidat
Willemstad – Pueblo di Kòrsou den un gran forma i trankil a partisipá na e elekshon di dia 28 di aprel último, kaminda un total di 79.838 hende a hasi uso sagrado di nan voto.
Ora di vota di Suzy Camelia- Römer.
Willemstad - Djabierne awor 28 di aprel 2017 Suzy Camelia-Römer,
Informashon tokante akuerdo di disponibilidat PAR, MAN i PIN
Willemstad - Awe marduga partidonan PAR, MAN i PIN a yega na un akuerdo di disponibilidat.
Vota ku kandidatonan di PAR
Willemstad - Direktiva di PAR ke pone boso na altura di e sekuensia i orario den kual nos lo bai Vota ku e top 4 di nos lista.
Ontslag van Minister-President G.S. Pisas.
WILLEMSTAD – 28 april 2017 Vandaag heeft Minister-President G.S. Pisas in verband met de Statenverkiezingen van heden het ontslag van zijn kabinet en dat van de Gevolmachtigde Minister aangeboden aan de Gouverneur.


text:
WILLEMSTAD – Diasabra ultimo Corte di Husticia Komun a kita un yiu for di su mama y a ordená e mama pa regla tur papel pa diasabra mes e tata Surinameño retorna su pais cu e yiu muher.
E pareha tabata casá, pero a divorciá relativamente rapido na Sürnam caminda e menor di edad tabata biba serca e tata y su mama di crianza.
Dia 26 di decèmber e muher a bin Corsou cu vakansi cu pèrmit di e tata, pero estando na Corsou el a cumpra ticket pa nan bay Hulanda sin pèrmit di e homber.
Corte a huzga cu e manera cu e señora a hiba e yiu Hulanda via Corsou ta practicamente secuestro y a ordená e muher pa regla tur papel y paga gastonan cu e homber a haci pa bay busca su yiu na Hulanda.
Esey tabata culminacion mama di un bataya legal entre e mayornan pa bira tutor di e yiu.
Originalmente e señora mester a prepará e yiu pa bay Sürnam cu su tata for di 8 di maart, pero e señora a apelá e decision pa finalmente pèrdè e caso siman pasá.
Ademas e mester paga su èx pareha € 4.923,51 directamente.
E situacion aki ta consecuensia di un relacion amoroso for di cual e mucha muher a nace.
Tantu e homber como e muher tin nacionalidad Hulandes siendo di origen Surinameño y Curasoleño respectivamente.
Despues cu e mucha a nace e pareha cu tabata biba cu otro y no a casa.
Nan tabata biba na Hulanda, pero e homber a retorná su pais pa atendé su asuntonan y dia promé di febrüari 2013 e pareha a casa na Sürnam.
Un aña y mei despues nan a divorciá y Corte a nombra ambos como tutor di e mucha.
Luna di decèmber ultimo e muher a bay Hulanda cu e mucha sin pèrmit di e homber y for di Hulanda el a manda informá e hòmber cu e no ta bay Sürnam bèk, pero cu e homber por bin busca e yiu.
Aña nobo 2017 e homber a baha na Schiphol, pero e muher a bisé cu e yiu no kier bay Sürnam bèk, pero kier keda biba serca e otro yiunan di e muher.
Di manera cu e menor di edad ta na Hulanda for di 28 di decèmber aña pasá.
E tata a bay Corte inmediatamente pa pidi Corte ordená e muher pa duné e yiu y e paga un boet pa di 500 euro pa cada dia cu e keda sin entregá e yiu.
Y pa culminá e revancha el a pidi Corte p’e muher paga tur gasto di e caso.
Di acuerdo cu leynan cu ta goberná traslado ilegal (secuestro) di menornan di edad, Corte a ordená cu mester retorná e mucha pa Sürnam y pa e mama paga e gastonan di biahe y estadia.


text:
E problema di InselAir no ta keda solamente na trahador, pasahero y aviacion entre e islanan perhudica. E caso aki tin un rabo masha largo y hasta ta toca Controlaria General di Aruba y hunto cune e gobernacion di nos pais. E motibo ta simpel, segun mr. Xiomara Ruiz Maduro di MEP.
E CEO di InselAir, sr. Nuboer, t’e unico miembro di e Colegio na cabes di Controlaria General di Aruba (ARA) y su envolvimento den e escandalo di InselAir ta rekeri su retiro di e Organo Halto aki di nos pais.
Pero como cu sr. Nuboer no ta tuma honor na su mes y como cu Eman y Presidente di Parlamento tin man riba su cabes, Controlaria General di Aruba ta pasando den un berguensa nunca antes bisto y ta victima di mal gobernacion y influencia politico, di acuerdo cu Xiomara Maduro.
Integridad di Nuboer ta cuestionabel
E Colegio di Controlaria General normalmente mester consisti di 3 miembro, pero aworaki ta sr. Nuboer so t’eynan. Pues ya caba ARA no por tuma decicion manera ley ta prescirbi.
Banda di esaki e caso di InselAir cu ta concerni sr. Nuboer como CEO di e compania, ta trece duda den su integridad y hunto cu esaki ta atacha e bon nomber y e inparcialidad di e Organo Halto aki di nos Pais.
A purba scapa cara dor di bisa cu como CEO sr. Nuboer no tabata encarga cu e parti fiscal, pero solamente cu entre otro e parti di mantencion. Pero awor cu investigacion ta mustra cu tin malversacion y fraude pisa cu piesa na InselAir Aruba, nos ta puntra nos mes cu ki cara Eman y Presidente di Parlamento ta bay sigi pone man riba cabes di sr. Nuboer?
E caso di InselAir aki ta uno grave cu ta pone cu mester cuestiona e integridad di sr. Nuboer como e unico miembro di e Colegio di ARA.
Eman y Presidente di Parlamento ta complice
Cu awe ARA no por cumpli cu e trabou di control riba Gobierno manera ley ta prescirbi ta debi na e fayo di Eman y di Presidente di Parlamento.
Eman ni e Presidente kier atende cu nos preguntanan oficial y e peticion pa yama un reunion di Commissie Landsuitgaven pa trata e caso serio aki cu ta atacha ARA su funcionamento.
Banda di esaki, e Presidente tampoco tin fin di laga Parlamento dicidi riba ken ta bira e miembronan nobo p’e Colegio di ARA.
Como cu fraccion di AVP no a haya nan kier pa nombra solamente hende cu ta afilia na partido AVP den e Colegio, pesey awe ARA su Colegio no ta completo y no ta trahando conforme ley. Un daño grandi ta wordo haci asina na ARA y esaki ta un muestra palpabel di e mal gobernacion di e Gobierno aki y e influencia politico di cual Eman y Presidente di Parlamento ta complice di dje.
Mester bin cambio pronto
E daño haci na ARA merece mas atencion. Eman y Presidente di Parlamento a mustra caba cu nan ta apoya fechoria enbes di atende cu nan. Nos pais mester un cambio y den un proximo gobernacion di MEP nos lo percura pa Colegio Halto di nos pais manera Controlaria General Aruba por bolbe recobra nan respet y haya espacio pa haci nan trabou sin influencia politico manera t’e caso awor.


text:
WILLEMSTAD - Minister di Hustisia señor Quincy Girigorie huntu ku sindikatonan ABVO, SAP i STrAF a firma djaweps 10 di ougùstùs durante un akto ofisial na Fòrti e Plan Sosial ku ta mará na e Functieboek 2009 di Sentro di Detenshon i Korekshon Kòrsou (SDKK).
Di e forma aki e trayekto di reorganisashon di SDKK ta inisiá. Firmamentu di e Plan Sosial a tuma lugá despues ku tur sindikato ku tin representashon den Centrale Commissie van Vakbonden (CCvC) i minister di BPD, señor Armin Konket a firma un asina yamá ‘convenant’ durante un reunion di Centraal Georganiseerd Overleg in Ambtenarenzaken (CGOA).
Plan Sosial Den e Plan Sosial ta deskribí regla i palabrashon en kuantu e proseso di reorganisashon di SDKK, na kua partidonan ta bai tene nan mes. Entre otro ta regla e posishon hurídiko di e trahadónan manera e personal di seguridat, wardadónan di prezu i otro empleadonan públiko ku ta forma parti di e instituto penitensiario aki.
Den e Functieboek 2009 a deskribí tur e funshonnan eksistente i e funshonnan nobo. Tambe a revisá e deskripshon di funshon (‘functiebeschrijving’) i a yega den algun kaso na un otro ‘functieschaal’. Den e konvenio ku a sera relashoná ku e Plan Sosial, a regla entre otro ku lo no tin retironan obligatorio na SDKK komo konsekuensia di e reorganisashon.
Implementashon E proseso di reorganisashon i e implementashon di e Functieboek 2009 ku lo inisiá denter di poko, lo drenta na vigor ku forsa retroaktivo te ku 10 di òktober 2010. Esaki teniendo kuenta ku e proseso pa yega na reorganisashon a kuminsá for di aña 2009. Implementashon di e reorganisashon na SDKK lo ta na enkargo di kuater komishon ku lo guia i sostené e proseso, esta ‘plaatsingscommissie’, ‘selectiecommissie’, ‘bezwarencommissie’ i ‘afrondingscommissie’.
Minister di Hustisia señor Girigorie ta enkargá ku institushon di kada komishon. Gastunan di implementashon di e Functieboek te ku 2010 ta kalkulá na 3.5 mion florin. Satisfakshon i seguridat E implementashon di e Functieboek 2009 lo kontribuí na mas klaridat pa ku kontenido di trabou di kada trahadó loke na su turno lo trese trankilidat den SDKK. Ademas e satisfikshon i e seguridat ku e implementashon di e Functieboek aki ta trese kuné pa e trahadónan lo ta na bienestar di tantu e resosialisashon di e detenidonan i al final di e seguridat di pueblo di Kòrsou.Logro Komo ku un aspekto di e maneho di Minister Girigorie ta pa mehorá i fortifiká instansianan den e kadena hudisial, e ta hopi satisfecho ku e logro aki.
Personal di SDKK a warda hopi tempu pa nan posishon hurídiko por keda reglá. Ku e logro aki Gobièrnu di Kòrsou ta manda un señal na trahadónan di prizòn ku ta balorá nan esfuerso i ta kere den nan kontribushon komo empleado di SDKK.


text:
ORANJESTAD - Despues cu gobierno a bin cu e maneho nobo pa beach na Aruba, e asina yama beach policy, varios compania a cuminsa caso contra gobierno. Miembro di management team di e departamento di gobierno encarga cu e control, DIP esta Isabel Dammers a confirma esey. “Obviamente nos a haya algun caso den Corte” Dammers a bisa. Segun Dammers, tin obhecion di banda di hotelnan y watersport encuanto e ubicacion of cuanto e haltura di tarifa. “ Pero esey no ta nifica cu nan por sigui sin permiso. Ta asina cu tur hende tin derecho di bay Corte y nos tin derecho di haya uitspraak di Hues riba dje, nos lo ehecuta esey tambe pero mientrastanto bo mester percura cu bo tin un permiso”. Esun cu nos a cobra di mas, DIP lo restitui e ora ey. “Den todo caso bo mester tin un permiso pa haci uzo di tereno di pais Aruba riba beach”, asina Dammers a termina bisando. Foto visitaruba.com
ORANJESTAD – E compania di accountant renombra Ernst & Young (EY) a actual illegal contra ex director di Lotto Endy Croes y acusacionan den e rapport traha contra Croes, no tin base. Asina corte di apelacion a dicta den un sentencia diamars mainta. Abogado di Croes, Anthony Ruiz a splica NoticiaCla cu e ta considera e dia di awe como uno grandi pa su cliente. Sigur si tene na cuenta tur e añanan cu e cliente mester a pasa door acusacionnan sin base. Corte di apelacion a mustra cu e compania a acto illegal, incorecto y cu e acusacionnan contra Croes den e rapport traha, no ta corecto. E sentencia ta uno largo di 23 pagina, unda cu hueznan a tuma nan tempo pa motiva nan argumentacion. E contra partido tin 3 luna pa bay casacion, y Croes ta prepara awor pa cuminsa caso penal contra e compania y tambe uno di daño y perhuicio.
ORANJESTAD – E bancarota di Insel Air Aruba ta keda vigente y creditornan por continua cu e proceso pa recupera nan placa. Awe mainta tabatin un caso pendiente di apelacion cu InselAir Aruba a entama contra e decision di bancarota. Sinembargo, InselAir mes a revoca e caso, cu ta nifica cu e decision anterior di bancarota di e compania ta bira final. Asina abogado pa e partido contrario Dello Gomez di Gomez & Bikker a confirma pa NoticiaCla. InselAir for di e tempo ey tabata for di operacion, mientras cu InselAir International ainda ta operando bou di proteccion di corte.
ORANJESTAD - Ex parlamentario Desiree de Sousa Croes a gana su caso contra gobierno di Aruba. Huez dialuna a ordena gobierno (minister) pa suspende e desicion di dia 20 di november 2017 cu ta mande bay raporta na DPS. Y ademas mester pague e salario conforme e landsbesluit di dia 22 di januari 2010. Keda pendiente pa mas detaye. Lesa e sentencia AKI.
ORANJESTAD – Bou di un interes grandi entre e.o. prensa y abogadonan, e caso cu un periodista a entama contra presidente di Parlamento diamars a tuma lugar. E base di e caso tabata pa ‘identifica e motivacion di e presidente di Parlamento pa a prohibi un periodista entrada den Parlamento pa un periodo specifico’. Un contesta cu despues di basta insistencia di e huez cu a trata e caso, a bin resulta di ta ‘menaza contra e presidente y palabranan pa insulta e instituto’. Huez na final a cuestiona e motivacion ey y a bisa mesora cu den curso di dia mayan diaranzon lo dicta sentencia riba e caso.
ORANJESTAD – Ex parlamentario Desiree de Sousa Croes tin derecho pa haya su funcion ‘bieu’ bek como director di Arubahuis, basa riba e hecho cu nunca e no a wordo ‘retira’ of baha cu pensioen den e funcion ey. Asina abogado Peter Mohamed a argumenta den corte awe mainta pa su cliente. De Sousa (den corte menciona como Croes) a entama un caso contra Gobernador di Aruba y minister di Asuntonan general, cu no kier acepta pa de Sousa bolbe na su ‘funcion bieu’ di Director di Aruba sino kier pa e bay bek na ta docente. Huez ta dicta dia 8 di januari ken tin razon den e caso aki.


text:
Brand brief pa Eugene Cleopa (Partido Pais) ku ta ataka BT&P sin tin rason i kulpa nan pa situashon finansiero di Taams Kliniek dor di no a adaptá tarifanan
A resultá ku Eugene Cleopa di Partido Pais den su gobièrnu for di Desèmber 2012 a opta pa kita tur responsabilidat for di Bureau Telecommunicatie & Post den kuadro di kálkulonan di tarifanan den aparato di Salubridat Públiko i duna otro instansha.
Tuma nota di e karta di BT&P kòrdando Minister Whiteman i Cleopa ku ta nan mes a kita e tarea di atendé ku tarifanan den Salubridat Públiko for di Desèmber 2012.


text:
ORANJESTAD – E proceso di rehabilitacion di e refineria CITGO a acumula un retraso basta grandi, pero ainda Refineria di Aruba (RDA), compania doño di e refineria, tin speranza cu e refineria por cuminsa opera (startup) 1 di October 2020. Segun CEO y presidente di RDA Alvin Koolman, CITGO Aruba ta mara contractualmente cu pa e fecha ey e mester ta operacional, sino tin un kiebra di contracto (breach of contract). No obstante esey, tin un retraso di entre 6 pa 9 luna pa loke ta e trabaonan di rehabilitacion, si no ta mas, cu ta pone cu e prome ‘fase’ di rehabilitacion por cuminsa te mitar di 2019, y e ultimo parti 2 luna despues. Esaki contrario na e 18 pa 24 luna cu a pone pa e ‘fasenan’ di rehabilitacion cuminsa despues cu a firma e acuerdo na October 2016.
RETRASO
Segun e palabracion inicial, lo a dura entre 18 pa 24 luna di tempo prome cu e prome ‘trein’ (fase) por a cuminsa opera cu ta pone na mas tarda den 2018. Pero na februari y despues juli di e aña aki, a compronde cu lo tin un delay cu ta pone cu e prome ‘trein’ lo mester a cuminsa final di 2018, y e di dos trein, den e prome cuartal di 2019. Awor cu e retraso extra, cu e cambio den top etc, ta mira cu e prome trein por cuminsa den e prome cuartal di 2019 y e di dos trein den e di 3 cuartal di 2019. Asina ainda, Koolman ta kere cu e refineria por habri segun planificacion cu ta 1 di October 2020. Si no mira nada di accion ainda prome cu 2020, por papia di un ‘breach of contract’ osea kiebra di contracto, pero ainda no ta asina leu, segun e presidente/CEO Alvin Koolman.
HOUSTON/ORANJESTAD – CITGO Petroleum no ta muda su headquarter pa Aruba mas. Nan a informa awe cu nan ta tene nan headquarter na Houston mes, cabando cu e speculacion di e posibel mudanza. Asina e portal Houston Chronicle ta raporta. Desde e detencion di 6 di su ehecutivonan riba cargo di corupcion na November aña pasa, su futuro ta na duda. E ehecutivonan (5 tin ciudadania mericano tambe) ta deteni ainda na Venezuela. Sinembargo mester añadi cu e fuente no ta uno oficial di gobierno, pues no por a confirma si realmente esaki ta e caso.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).


text:
Dialuna ultimo, Surinam Airways a anuncia cu nan a expande nan destinacionnan pa Florida cu dos buelo pa siman bulando for di Aruba, pa Sanford International Airport na Orlando.
Ya caba Surinam Airways a bira masha popular riba e ruta di Aruba pa Miami, bulando 4 bes pa siman y awor ta agrega dos buelonan mas pa siman. Nan ta buelonan non-stop.
Di e forma aki, Surinam Airways kier ofrece su clientenan mas alternativa pa Florida. Sabiendo cu den high season, hopi t’e pasaheronan cu ta prefera di bula pa Miami, unda nan por huur un auto pa sigui pa Orlando, pero cu e expansion aki, e lo beneficia sigur e biaheronan cu Surinam Airways.
Nan ta unico compania di aviacion cu ta sirbi cuminda cayente den henter e avion cu bebida gratis. Nan ta unico compania tambe cu no ta cubri pa maleta, cu ta gratis.
Ta dia 3 di april awor, e buelonan aki lo keda inaugural pa Orlando, bulando for di Aruba pa 1or di merdia, tur dialuna y ta bolbe diamars pa 4.30 di atardi.
Entrante 3 di juli, lo tin dos buelo pa siman, bulando diabierne saliendo for di 11 or y bolbe mesun dia pa 4.30 di atardi.
Surinam Airways ta bula un Boeing 737-300 cu un capacidad di 119 asiento y ta haci tur pre-clearance na Aruba. Esaki nifica cu unabes na Orlando, Surinam Airways ta drenta como un buelo domestico.


text:
VIP Talk
VIP Talk
1970
Posted on January 15, 2018
E cantante principal di e grupo irlandes The Cranberries, repentinamente dialuna ultimo na inglatera. Asina su publicista a laga sa den un comunicado. O’Riordan tawata tin 46 anja, pero no a revela detayenan di su morto. E comunicado ta sigui bisa cu e cantante tawata na london pa un grabacion. The Cranberries a bira famoso […]
Posted on January 9, 2018
Conseho di minister di Aruba a tuma decision pa prohibi importacion di no certifica di koper. Esaki ta nifica cu tur hende cu kier importa koper, mester tin documentonan di origen di certificacion. Si e persona aki no tin esey, si no tin certificado di origen, no por importa esaki. Consecuentemente esnan cu ta horta […]
Posted on January 9, 2018
E apoyo pa pena di morto na Brasil a crece den ultimo decada y ta kibra record. Actualmente, 57% di Brasileño ta faborece castigo di morto, compara cu 47% na 2008, segun un encuesta haci pa e instituto Datafolha. E datonan ta mustra cu e apoyo a aumenta entre a parti di poblacion di menos […]
Posted on January 9, 2018
E noticia di prolongacion di medida di Venezuela pa blokia tur trafico aereo y maritimo diamars mainta, ‘ a cay den masha mal tera cerca nos’, Prome minister di Aruba Evelyn Wever Croes a duna como prome declaracion riba diamars. “Nos tabatin e speranza cu esaki tabata pa 72 ora so” e mandatario a sigui […]


text:
Ayera mainta Corte di Husticia den Prome Instancia a cuminsa cu tratamento di e caso, di asesinato di Richard Fingal, kende tabata Director di Serlimar. E tratamento aki a tuma sigur un dia y asina mes, no a keda cla. Pa Ministerio Publico e caso aki ta conoci como caso Chabela,
Month: March 2017
Evelyn Wever-Croes: “Mi a alerta Paul Croes varios biaha den pasado cu AVP no ta di confia”
Evelyn Wever-Croes: E unico cos cu por a shock AVP ta cu nan a wordo gara!
Bart Kool a sorprende tur hende cu su retiro
Evelyn Wever-Croes na Mike Eman ta iresponsabel pa hisa benta e carteranan di Paul Croes den scochi di Bermudez
Atraco na Oficina di Gobierno na Savaneta
Parlamentarionan drs. Marisol Lopez Tromp y mr. Andin Bikker kier un reunion urgente di Parlamento
Mep a pidi reunion di Parlamento y cu Gobernador relaciona cu retiro di Paul Croes
Lider di MEP Evelyn Wever-Croes, hunto cu Parlamentarionan Xiomara Ruiz-Maduro, Dangui Oduber y Guillfred Besaril diabierna mainta a entrega un peticion pa reunion publico den Parlamento y un peticion pa audiencia cu Gobernador. "Fraccion di MEP a bisa desde diaranson caba, cu lo corecto ta p’e Minister tuma su retiro. Esey
Bendicionamento di lamchi
Julitsa Franken den top 100 mihor alumno di Biologie
Julitsa Franken ta representa Colegio Arubano n’e Nederlandse Biologie Olympiade na Utrecht Colegio Arubano a participa n’e competencia escolar p’e materia di Biologie conoci bou di e nomber “Nederlandse Biologie Olympiade”. Alumno Julitsa Franken di VWO 6 a termina den e top 100 entre 11197 participante. Ferghall Vlaun di klas VWO 3


text:
E calendario di competencia den ‘Deporte Escolar’ organisa pa IBiSA ta continua cu e disciplina
di Futbol di Sala pa e schoolnan di Enseñansa Avansa. Tur wega ta tuma lugar den Centro
Deportivo Libertador Betico Croes na Sta. Cruz y ta cuminsa pa 3’or di atardi.
Futbol di Sala ta un deporte hopi gusta entre e hobennan di schoolnan secundario. Como tal e
competencia organisa pa IBiSA ta conta cu un participacion grandi di e schoolnan di Enseñansa
Avansa den diferente sector riba nos isla.
Sector Oranjestad:
E schoolnan di sector di Oranjestad ta: Colegio Arubano, Maria College, Colegio San Antonio, y
Juliana School.
Den e prome wega ta midi forsa Colegio Arubano y Maria College, na unda cu hobennan di
ambos school ta sali fuerte y den prome tempo di wega esaki ta keda empata 2-2. Den e di
dos tempo di wega, Maria College ta probecha di oportunidadnan cu ta presenta y ta anota y ta
bay ariba dominando e wega. E score final ta keda 5 pa 3 na fabor di Maria College. Pa Maria
College ta anota Jean Marc Farro (2), Keano Maduro (2) y Adrian Koolman (1), mientras cu pa
Colegio Arubano e golnan anota ta di Jason Fontalvo (1), Chris Leung (1) y Akeem Charles (1).
E di dos wega tabata entre Colegio San Antonio y Maria College. Un biaha mas e hobennan
di Maria Collega ta demostra superioridad y dominio total y ta gana e wega cu score di 8 pa 2.
Golnan anota pa Maria College tabata di Jean Claude Farro (3), Jean Pierre v/d Linde (2), Jean
Marc Farro (1), Keano Maduro (1) y Michael Molinares (1). Pa Colegio San Antonio ta anota
Carl Geerman (1) y Lyonell Briesen (1).
E di tres wega a keda hunga entre Colegio Arubano y Juliana School. Ambos school ta parti
punto, pues e wega ta keda empata na 2. Golnan anota di Colegio Arubano tabata na encargo di
Chris Leung (1) y Akeem Charles (1). Mientras cu pa Juliana School ta anota Denrick Lopez (1)
y Andres Villamarin (1).
Clasificacion Sector Oranjestad:
E weganan a continua pa dicidi cua ta e schoolnan cu ta clasifica pa e sector di Oranjestad.
Colegio San Antonio ta subi cancha pa enfrenta Colegio Arubano. Den e prome mita di wega,
esaki a bay hopi pareu y ta caba cu un gol pa banda. Pero den e di dos mita di wega, Colegio
Arubano ta sali fuerte y ta anota su golnan pa gana e wega. E score final ta keda 3 pa 1 y e
golnan anota pa Colegio Arubano tabata di Akeem Charles (2) y Chris Leung (1). E gol anota pa
Colegio San Antonio tabata di Jesus Peñate (1).
Maria College ta topa cu Juliana School riba cancha. Cu un control total y pasenan exacto, e
hobennan di Maria College tabata sa di yega na e gol, dominando e wega di tal forma y nan ta
bay cu e victoria cu anotacion di 8 gol contra 1 di Juliana School. Pa Maria College ta anota
Jean Pierre v/d Linde (6), Jean Claude Farro (1) y Adrian Koolman (1). E gol di Juliana School a
wordo anota pa David Castro (1).
E ultimo wega pa e sector aki tabata entre Colegio San Antonio y Juliana School. E wega aki
tabatin hopi emocion y di ambos banda tabata trata di yega mas cerca di gol. E hobennan di
Colegio San Antonio a probecha di cada ocacion y ta anota, mientras cu esnan di Juliana School
a sigui cu nan intento pero na final no ta logra. E score final ta keda 9 pa 3 na fabor di Colegio
San Antonio cu golnan anota pa Jesus Peñate (4), Carl Geerman (3), Richinell Lioe-A-Tjam (1) y
Raul Morales (1). Pa Juliana School ta anota Moises Castro (2) y Andres Villamarin (1).
E schoolnan cu ta clasifica den Poule B pa e sector aki ta bira: Maria College na prome lugar y
Colegio Arubano Oranjestad na di dos lugar.
E weganan di Futbol di Sala entre e schoolnan di Enseñansa Avansa ta continua durante siman,
mientras cu e final nacional ta tuma lugar diasabra 28 di februari 2015 den oranan di mainta na
Centro Deportivo Libertador Betico Croes na Sta. Cruz.
E school cu titula campeon nacional den Futbol di Sala ta representa Aruba den e ‘Weganan
Interinsular 2015’ cu ta tuma lugar e fin di siman di 27 pa 29 di maart 2015 na isla di Boneiro.


text:
choose a category
-
Aruba en Papiamento
year: 2005
80 pág. ISBN 978-99904-2-147-7 Preis: 12,50
-
Bos di silensio
year: 1995
author: Rica Zalm
illustrator: Ariadne Faries
Un bos di silensio ku ta surpasá tur zonidu i boroto di un mundu agitá di kua ratu-ratu mi ta retirá... Den Bos di silensio e poeta debutante ta ekspresá su sintimentunan di ansha, alivio, atmirashon i pashon na un manera hopi kaptivante. Spiritualidat tambe ta hunga un parti mashá esenshal den e kolekshon di poesia akí. Un palabra manera 'lus' ta kore manera un liña kòrá den e kolekshon i ta krea un impreshon iluminá. Pero banda di esaki tin poesia ku ta reflehá disgustu i kansansio, gana di bati ala bai for di e mundu akí. Lesa, digerí i disfrutá! Kòrsou, 1995. ISBN 978-99904-2-011-1 Preis: 24,55


text:
Sinku Penshonado ta tuma despedida di Kuerpo di Brandweer Kòrsou
WILLEMSTAD – Meskos ku Brandweer Kòrsou ta rekluta miembronan nobo pa asina mantené kontinuidat, asina e Kuerpo di Pagadó di Kandela ta tuma despedida tambe di Penshonadonan ku a yega e edat di Penshun I ku ta bai disfrutá di un penshun bon meresí. Durante aña 2017, un total di sinku personal a yega e edat di Penshun na Kuerpo di Brandweer Kòrsou. Ayera di forma ofisial, Komandante di Brandweer, Ing. Elvin Regina a gradisí nan pa e aña nan di servisio ku nan a duna Kuerpo di Brandweer Kòrsou I a para ketu na e importansia ku Brandweer Kòrsou tin pa kada un di su penshonadonan. Sin e penshonadonan di awe, Brandweer Kòrsou lo no por ta konta ku un eksistensia di 42 aña kaba. Pues penshonadonan ta un pilar fuerte den kada organisashon I ku nan eksperensia I ekspertisio,nan a sa di yuda pa e kuerpo por a krese tur dia di nobo I ta un kuerpo stabil.
E penshonadonan a keda honrá ku un bunita plakat, kual ta simbolisá un bombero hasiendo su labornan diario. Brandweer Kòrsou kier a gradisí nan tur pa e labor presta durante di e añanan.


text:
Yuda talento musical y disfruta di bon musica
Carlos Bislip jr. hunto cu coleganan musico ta organisa un ‘Benefit concert’cu musica varia. Esaki ta tuma lugar na Cas di Cultura, diasabra dia 16 di augustus y ta cuminsa 8or. Pero prome cu e concierto cuminsa tin un encuentro special entre cantantenan, musico y publico.
Ta invita publico pa bin ya pa 7or di anochi pa e ‘Meet the artist’ y un brindis chikito (Cocktails and cheese).
Durante e brindis publico por combersa cu e cantantenan y musiconan y haci nan pregunta tocante nan carera, instrumento, duna presentacion of otro temanan musical. Cantantenan cu ta deleita publico ta Vale Croes, Placido Hazel, Rocco Flava y Tommy Lee. Musiconan ta entre otro Delbert Bernabela (Saxofonista), Franklin Granadillo (Trompet), Angelo Kock (Keyboard), Ivan Quandus (Baho), Lidrick Solognier (Drums y conga) y Carlos Bislip jr. (Percussion y dirigente).
Ta organisa e Benefit concert aki pa genera fondo pa yuda mucha cu talento sigui tuma les. Durante e brindis lo tin raffle tickets na benta pa diferente premio. Na final di e anochi ta anuncia e ganadornan. Fondonan cu ta genera cu benta di tickets pa entrada y ticket di rifa lo wordo entrega na Fundacion Donny Lacle. E fundacion aki sa otorga beca na studiantenan di musica y e fondonan genera e anochi aki lo wordo administra door di fundacion aki.
Un invitacion ta bay na tur amante di musica y sostenedornan di enseñansa di musica pa cumpra un carchi di entrada pa solamente 35 florin, yega 7or pa disfruta di e “Meet the Artists” y cumpra rifa pa gana un bunita premio y sostene e bon causa . Pues, un evento musical cu tur hende, grandi y chikito por disfruta di dje.


text:
Koninklijke Mariniers lo duna ganashi di su loteria durante Open Dag na Fundacion Pa Nos Comunidad, Animal Rights Aruba y Aruba Relief Foundation
– Diahuebs dia 1 di mei, e conocido Open Dag di Mariniers Kazerne na Savaneta lo tuma luga. Adicional di nan actividadnan, tur aña Marinierskazerne ta organisa un loteria cu premionan actractivo. Ganashi di e loteria aki ta bay como un donacion na fundacionnan ‘non profit’.
E aña aki, esaki lo bay pa Fundacion Pa Nos Comunidad (FPNC), Animal Rights Aruba (ARA) y Animal Relief Foundation (ARF).
E Open Dag aki ta pa entre otro e comunidad di Aruba conoce e trabaonan di e cuerpo militar. Esaki lo duna e bishitantenan un bista den nan actividadnan diario. Durante e dia completo ta bay tin demonstracion y actividadnan na unda e bishitantenan por participa. Tambe ta bay tin otro actividadnan di entrenimiento pa tur edad. Pero alabes ta percura pa recauda fondo pa instancianan caricativo. Asina tur aña Mariniers Kazerne ta aporta na diferente fundacion, cu lo ricibi e ganashi di e loteria. E aña aki e ta bay pa Fundacion Pa Nos Comunidad, Animal Rights Aruba y Animal Relief Foundation.
E trekking lo tuma luga durante e open dag na Savaneta. Ticketnan por wordo cumpra durante dia. Ya for di dia 18 di april, ticketnan pa e loteria ta na benta y por wordo cumpra tambe na diferente luganan na Aruba. Pa re-enforsa e benta, e fundacionnan a uni forza cu e 14 candidatanan di Miss Aruba, cu lo yuda tambe pa bende e ticketnan. Ticketnan ta AWG 2,- pa cada uno, y premionan fabuloso por wordo gana, entre otro retour ticket pa Amsterdam (2x), weekend stays, sunset cruise, tratamento den un spa, diferente dinner, gift certificate na diferente luga y mucho mas.
E placa di e ganashi lo wordo uza pa diferente actividadnan di cada un di e fundacionnan. FPNC ta aporta na e gruponan mas vulnerabel den nos comunidad. Nan projecto principal na e asina yama National Food Bank, na unda entre 200 pa 250 famianan ta wordo yuda tur luna cu cuminda, paña, muebles y otro necesidadnan basico. ARF ta un fundacion non profit, cu ta protega tur fauna, flora y bida marino riba y rond di nos isla. Na 2005, ARA a inicia un campana di sterilizacion, adopta y yuda cacho y pushinan riba caya, y asina dunanan cuido veterinario, cuminda y eventualmente un cas. Pa mas informacion por yama Fundacion Pa Nos Comunidad na 5880002 of na Animal Rights Aruba na 748 5210


text:
Aruba Airport Authority N.V. (AAA) a cuminsa 2018 di un forma positivo considerando e cantidad di pasahero y movecionnan di trafico aereo cu a wordo procesa den e prome fin di siman di 2018, conosi como “Super Weekend”. E prome fin di siman despues di Aña Nobo historicamente ta e fin di siman mundialmente mas ocupa pa trafico di pasahero y na Aeropuerto Internacional Reina Beatrix mirando e cantidad di pasahero cu ta yega y sali for di Aruba despues di e temporada di fin di aña.
Naturalmente, un fin di siman asina druk a rekeri bon planificacion y coordinacion entre tur stakeholder, departamento y empleado na aeropuerto. E esfuersonan haci prome cu e fin di siman aki en particular a duna resultadonan hopi positivo, mirando e hecho cu aunke tabata un fin di siman hopi druk unda cu a atende en total 24.213 pasahero y 251 movecion di trafico aereo (tanto avionnan priva y comercial) den e periodo di 2 dia, e operacionnan a mantene e nivelnan mas halto di siguridad, hunto cu procesamento di pasahero eficiente y efectivo, resultando den un experiencia positivo pa e miles di personanan biahando door di nos aeropuerto.
E resultadonan aki ta tuma un cantidad tremendo di coordinacion, planificacion y compromiso di parti di un cantidad di partner di aeropuerto, y e resultado di e fin di siman tras di lomba no lo por tabata posibel sin e esfuersonan di US Customs and Border Protection, Imigracion Local (IASA), Departamento di Border Police na aeropuerto, Douane di Aruba, Air Navigation Services Aruba N.V. (ANSA), Aruba Tourism Authority (ATA), e aerolineanan, e ground handlernan, Departmento di Transporte Publico (DTP), e taxistanan, operadornan di concession y F&B, Total Services, Valero, W Aviation FBO, Flexo, Aruba Security and Crime Prevention y e ekipo di AAA entre otro.
CEO di AAA Sr. James Fazio a comenta riba e Super Weekend bisando: “Compara cu e anjanan anterios nos a atende un tiki menos pasahero y avion, esaki door di e tormentanan di sneeuw na Merca cu a causa varios dia di cancelacion y tambe e paro cu a wordo poni riba buelonan Venezolano. Obstante esakinan, e ingrediente principal pa e Super Weekend exitoso ta e teamwork door di tur e partnernan di aeropuerto. E ta impresionante kico por wordo logra cu e focus y compromiso corecto. Bon trabou tur hende!”


text:
Aruba un bes mas lo ta anfitrion di un otro evento deportivo grabdi riba nos isla ora cu e Federacion de Bowling de Aruba (ARBAS) lo organisa e di 10 campeonato Sur Americano di bowling Senior y Super Senior 2017.
Un total di 111 atleta a registra te cu awor aki pa e torneo cu lo inicia dialuna awor.
Aruba cu ta forma parti di e Confederación Sudamericana de Bowling ta masha contento di por organisa Campeonato Sur Americano den e senior y Super Senior masculino y femenino.
Mas cu claro e acomodacion di e Eagle Bowling Palace, e cas di bowling na Aruba lo host e magno evento aki. E categoria senior ta minimo 50 aña mientras e categoria super senior ta minimo 60 aña.
Ta spera participacion di bolicheronan di Argentina, Brazil, Chile, Bolivia, Colombia, Peru, Panama, Ecuador, Paraguay, Uruguay, Venezuela y nos propio atletanan di Aruba.
Dialuna dia 24 di april lo tin e ceremonia di apertura mientras e weganan mes lo inicia diamars mainta dia 25 di april pa 9’or di mainta. Diasabra 29 di april lo clausura e torneo cu e gran finalnan.
Un danki sigur na Lotto, e Loteria di Aruba pa medio di Comision di Subsidio cu lo subsidia e di 10 campeonato Sur Americano di bowling Senior y Super Senior 2017 na Aruba.


text:
Prome cu e orcan Irma a yega St. Maarten, esnan den salubridad publico na St. Maarten a tuma un bon medida di precaucion. Asina for den ultimo fin di siman, a dicidi di manda como 60 paciente di dialyse di St. Maarten pa por sigui haya nan tratamento na Aruba.
Despues di mira e estado cu Irma a laga St. Maarten aden, sigur esaki tabata un bon decision, segun conocedornan a duna di conoce.
E hecho cu decision a cay pa Aruba, ta meramente debi n’e Conferencianan di Salud cu a ser organisa na Aruba, pa cual tin un mihor relacion cu hendenan den cuido medico na Aruba. Por corda ainda, con Minister di Salud, dr. Alex Schwengle a laga sa cu su deseo ta pa converti cuido medico di Aruba, den un state of the art den Caribe y asina por brinda masha servicio di halta calidad. Y esaki ta un di e pruebanan, pasobra e Centro di Dialyse na Aruba, por acomoda sigur e 60 pacientenan cu a bin for di St. Maarten, banda di esnan di Aruba cu mester sigui haya nan tratamento.
Y dia cu Hospital Dr. Horacio E. Oduber ta den full operacion ta mas facilidad lo tin pa duna, no solamente na pacientenan local, pero tambe esnan for di region. Y consecuentemente tambe Insam lo bira e.o. e Centro di Oncologia.


text:
En conexion cu “Dia International di Hende Muhe” directiva di Centro di Bario Playa Pabao ta organisa un celebracion informativo cu lo trata e tema “Detecta cancer na pecho na tempo”. E actividad aki a wordo organisa cohuntamente cu Stichting Bevolkingsonderzoek Borstkanker” (BOB). Orador invita pa e anochi aki ta dr. Daryanani y sra. Enrita Werleman. Dokter Daryanani lo duna un presentacion y informacion di e chequeo di pueblo cu tuma luga aña pasa pa despues tin oportunidad pa lansa pregunta.
E anochi ta termina cu un ora social na unda lo tin presentacion di Quincy Hasham, Ruthy Vrieswijk y Isa Brown. Lo tin diferente premio y sorpresa.
Durante e ora social lo tin snacks vegetariano. Un invitacion ta bay na tur hende muhe cu kier sa mas di e tema detecta cancer na pecho na tempo pa bin celebra nan dia hunto cu nan famia diarason 8 di maart na Centro di Bario Playa Pabao.
E actividad ta cuminsa 7’or y lo termina 9’or. Lo tin un recuerdo di e dia aki pa e prome 50 hende muhe cu asisti na e actividad aki. Lo no cobra entrada.


text:
E prinses cu no kier a peña su cabey
E prinses cu no kier a peña su cabey
Den cuadro di su Reapertura oficial biblioteca ta presenta un programa atractivo pa un y tur e siman aki.
Diamars atardi 15 di januari 2013 tin contamento di storia pa mucha
Olga Buckley y Desiree Correa ta conta e storia di “E prinses cu no kier a peña su cabey”,. E actividad ta cuminsa 4’or y ta tuma lugar den Verteltoren di biblioteca.
Diamars atardi pa 4or Olga Buckley y Desiree Correa ta conta e storia di ‘E prinses cu no kier a peña su cabey’ na biblioteca. E escritor a di buki ta sra. Hilli Arduin. E buki ta un traduccion di ‘Prinses Ivana : het prinsesje dat haar haren niet wilde kammen’. E buki a keda traduci na Papiamento door di sra. Olga Buckley y sra. Desiree Correa (Prinses Ivana : e prinses cu no kier a peña su cabei). Hilli Arduin a participa den e ultimo festival di buki pa mucha y a bishita diferente scol basico na Aruba.
A puntra tanto Olga Buckley como Desiree Correa pa nan experiencia traduciendo e buki di mucha aki. Olga Buckley ta comenta: “E experiencia cu e traduccion hunto cu Desi tawata hopi agradabel. Pa loke ta e parti tecnico por bisa, cu apesar cu ta un buki di un cantidad di pagina limita, e ta tuma su tempo, atencion y trabou. E buki ta skirbi na Hulandes, den e proceso di traduccion bo ta topa aspectonan di emocionalidad, conotacion di concepto, expresionnan diferente na Papiamento compara cu Hulandes. Hasta na Hulandes bo ta ripara aki aya cu e autor mes su prome idioma no ta Hulandes. Dor cu mi mes ta skirbi, mi ta pensa tin biaha, con ami personalmente lo a elabora cierto parti mas of na un forma diferente. Pero ta traduci bo ta traduci, no ta bo storia”.
Desiree ta bisa cu e ta para tras di e palabranan di Olga. “E tawata un experiencia agradabel pa haci e traduccion den nos dos. Mi ta kere cu loke a resulta den un exito di e traduccion ta e gran amistad cu tin entre Olga y ami, cu nos por a discuti, ora nos no tawata di acuerdo cu otro, repasa, bolbe lesa etc. Sigur cu e no tawata facil pa distancia bo mes - pa por lubida bo propio manera di skirbi- pa por bisa e cosnan na otro manera, usa diferente palabra y expresion y trata di traduci e emocion di e autora. Si nan lo puntra mi pa hacie un biaha mas ... hm ... ta cos pa pensa dos biaha!”
Pues, biblioteca ta spera tur mucha diamars atardi pa 4or.


text:
Na 2014 den e luna di ougùstùs te desèmber Ofisina Sentral di Statistik Kòrsou (CBS) a tene un senso empresarial pa Ministerio di Desaroyo Ekonómiko. E senso aki a keda kofinansiá dor di USONA.
E senso empresarial a konsistí di preguntanan tokante e siguiente aspektonan mará na operashon di un negoshi:
- General
- Finansiero
- ICT
- Inovashon
- Problema i Insentivo
- Personal (empleadonan)
Banda di esei a hasi un konteo di vakatura bou di e diferente empresanan ku a partisipá.
Na e Business Census 2014 (Senso Empresarial) a partisipá un total di 5.245 negoshi.
Di tur e 48 pregunta den e enkuesta di Business Census 2014 i e 11 preguntanan den e formulario di vakatura a skohe esnan mas relevante pa duna resultado na e públiko. A analisá algun pregunta mas ekstenso, komparando esaki ku otro dato di senso empresarial. E resultadonan ta wòrdu presentá den forma di tabèl.
Konsiderando e importansha pa ekonomia di Kòrsou, a hasi un análisis di algun grupo a base di datonan di e senso empresarial, definishon i teoria vigente.
Ta trata aki di:
- Empresanan mikro, chikí, mediano i grandi (kantidat)
- Sektor Kultural, Kreativo i mas (algun karakterístika)
- Servisio Médiko (algun karakterístika)
Por último, a inkluí un mapa di Kòrsou kaminda por mira kuantu empresa a bishita durante senso empresarial den kada un di e 65 zona ku Ofisina Sentral di Statistik Kòrsou (CBS) ta distinguí.
Lokalidat i kantidat di Supermarket, Minimarket, Botika, Truk’i pan, Snack, Negoshi di batido, Bar, Restorant, Hotèl, Museo, Herensia Natural, Skol di Buseo, Pòmp di Gasolin, Pelukeria, Servisio Médiko i Agrikultura, ku a partisipá na senso empresarial 2014 ta keda visualisá riba e mapa di Kòrsou. Esaki ta duna un bista kua ta e áreanan ku mas konsentrashon di sierto tipo di empresa, kual ta yuda den eskoho di lokalidat pa un empresa nobo.
Bou di Resultado Business Census 2014 por haña e resultado di e análisis.


text:
Documentario 'Inspira pa inspira'
Pronto tin screening di e documentario ‘Inspira pa inspira’ na Biblioteca Nacional Aruba. Esaki ta un relato di un viahe pa Art Basel Miami 2015. E ta duna un bista amplio di Arte Contemporaneo y Diseño y tin entrevista cu artistanan di Merca, Caribe y Aruba. E documentario ta mustra pakico ta importante pa artistanan di Aruba forma parti di e desaroyo aki. Lo tin 2 screening. E prome ta na Biblioteca Nacional Aruba, dia 16 di februari pa 7or y mey.
Diferente artista di Aruba a biaha pa bishita Art Basel Miami, di locual un di nan, Elisa Lejuez, a participa cu su galeria na Aqua Art Miami. Ryan Oduber, artista visual contemporaneo a filma diferente parti di Art Basel Miami y a traha riba e produccion final pa por comparti cu artistanan local y tambe amantenan di arte. Art Basel ta un festival cu ta trece miles di artista di rond mundo hunto pa un presentacion grandi pa algun dia. Casi 300 galeria di arte ta participa pa presenta e obranan di arte di e artistanan cu nan ta representa.
Biblioteca Nacional Aruba ta extende un invitacion na e comunidad di arte pa dia 16 di februari 7or y mey.
Sponsornan di e documentario aki ta Prins Bernhardfonds Caribisch gebied, Biblioteca Nacional Aruba en cooperacion cu www.caribbean.tv


text:
Oranjestad - Un gobierno desespera pa mas placa! Un y tur por a mira e siman aki con pa di tantisimo biaha e prijs di gasolin y diesel a subi na Aruba y caminda ya por premira cu esaki lo tin su efectonan sumamente negativo pa cu e poder di compra di nos conciudadanonan,
ya cu pareu cu e aumento di prijs di gasolin y diesel tur prijs di producto y servicio lo sigui aumenta den e lunanan venidero.
Pa no papia mes di e abuso coruptivo di hedging door di e gobierno actual, caminda tur hende ya pa mas di 2 aña caba no ta disfrutando di un reduccion drastico di prijsnan di awa y coriente. Hecho ta cu danki na e medida cruel aki di Gabinete Eman un suma di mas di 400 miyon florin a ser ranca malamente for di cartera di e pueblo Arubano y cu miles di hogar ta bibando sin conexion di awa y coriente.
Sinembargo locual tin henter comunidad confundi y te hasta rabia ta e hecho cu prijs di crudo riba mercado internacional a baha drasticamente durante e ultimo aña, pero ta na Aruba so ningun hende ta disfruta di un reduccion di prijs di gasolin y diesel y ta wordo solamente suta tur luna cu aumentonan drastico.
Pa por demostra e abuso cu e gobierno di AVP ta cometiendo contra pueblo, partido MEP ta presenta e tabel adhunto caminda nos por mira con e prijs di gasolin, diesel y crudo (WTI crude oil) tabata na oktober 2009 tempo cu MEP a bandona gobierno y cuanto e prijsnan aki ta na mei 2017, esta bao di gobierno di Mike Eman.
Aki claramente nos por mira cu e prijs di crudo West Texas Intermediate (WTI) a reduci for di 74.8 dollar pa bari na oktober 2009 te na 45.9 dollar pa bari na mei 2017, esta un REDUCCION cu 38.6%. Sinembargo nos por mira cu prijs di gasolin a reduci cu un miserabel 0.7% y prijs di diesel a reduci cu un miserabel 2.8% den e periodo menciona, mientras cu prijs di crudo a baha cu casi 46%.
Sin duda cu esaki ta un abuso di marca mayor cu Mike Eman y su gobierno ta cometiendo contra nos pueblo cu ya ta sufri den dolor pa tur e medidanan cu Gabinete Eman ya a tuma caba y otro medidanan cruel cu tambe ta na caminda.


text:
En conexion cu periodo di horcan, Museo Arqueologico Nacional Aruba (MANA) hunto cu MFA Paradera, ta ofrece publico un charla sumamente interesante di un investigacion riba un naufrago di kende su restonan di skelet a ser haya na Puente/Andicuri algun aña pasa. E charla aki, como tambe un exhibicion temporario 3D
Day: October 20, 2017
Seramento di caminda for di rotonde Mahuma pa Spiraal rotonde Aeropuerto
MEP no ta acepta 4 Minister, POR 2 y RED 1, pa cual mester basha awa den biña
Concentrando den area di Palm y Eagle Beach, Actividadnan di Aruba Challenge Endurance Festival a cuminsa
Diabierna mainta den e Ballroom di Hyatt Regency Resort Aruba, atletanan profesional, race directors, prensa internacional, local y otro invitadonan y sponsors, a duna inicio n’e di dos Aruba Challenge Endurance Festival. Centenares di atleta, tanto local y internacional, lo participa tanto den e Fitville Caribbean Crossfit Games, e 5km Fun
E show ta sigui: Awor ta famia di Robyn Gardner kier test wesonan humano haya na Aruba
Un biaha mas caso asesinato Jaburibari posponi
Segun partido MEP: Marlon Sneek ta lubida tur e medidanan cruel cu su partido a impone riba lomba di pueblo
Campeonato 2017-2018 Division Honor ta sigui E fin di siman aki tin 5 wega di futbol
Rita Serjant ta presenta su coleccion di joyas nobo na Renaissance Marketplace
Diasabra awor dia 21 di october, bo ta keda invita pa un ‘Henna Shopping Afternoon’ na Renaissance Marketplace. E diseñador di hoya, Rita Serjant ta diseña y elabora hoyanan exclusivo uzando piedranan precioso, perla y material yena cu oro. Loke ta haci nan exclusivo ta cu cada piesa ta 100% traha na
Treat pa atletanan di Special Olympics
Recientemente atletanan di Special Olympics a ricibi un tempo liber di nan trainingnan intensivo, pa djis relaha y diberti un poco. E 30 atletanan, famia, miembronan di Special Olympics Aruba, representantenan di Digicel y sponsornan, a reuni na tereno di SVGA pa un anochi di wega y baile, cual lo eleva


text:
Willemstad - Naam huntu ku Enstiti Kreyòl pale, kreyòl konprann ta òrganisa un charla den kuadro di e proyekto di NAAM Kòrsou den Region, ku e lingwista i eskritor sr. Emmanuel Védrine ku ta bai papia tokante bibliografia di e idioma kreyol haitiano.
Sr. Védrine ta un gran i inkansabel defensor i desaroyadó di kreyol haitiano komo un lenga ku por i ta standardisá. Védrine a produsí den último 25 aña un lista hopi largu di Buki, Material pa duna lès, Dikshonario, artíkulonan den idioma ingles i kreyol haitiano. Nase na Haiti , komo tiner na 1976 el a bai biba na Merka, kaminda el a studia Letters, Linguistics i Social Studies na diferente universidat na Merka i na Oropa.
Nan a otorg’é diferente beka di universidatnan prestigioso manera, entre otro, University of Massachusetts, Harvard University i Indiana University. Banda di ta outor di mas ku 70 artíkulo i dokumentu tokante Haiti i kreyol haitiano , el a skibi diferente buki i e ta maestro diplomá di franses i spañó. Tambe e ta fundadó di un “E.W. Védrine Creole Project “ (1995) ku e meta pa desaroyá material di edukashon pa programanan Haitiano bilingual pa Merka i Haiti, i pa esnan ku ke siña kreyol haitiano. El a establesé tambe e portal di mas ekstenso di informashon elektróniko tokante Haiti, e asina yamá Haiti Super Web Directory (1998).
Pues Emmanuel Védrine ta bibliógrafo, investigadó, edukadó, redaktor, leksikógrafo, lingwista, poeta, novelista i traduktor. Aktualmente bibá na Boston. Nos ta invitá komunidat kompletu ku ta interesá den idioma pa ta presente na NAAM dia, 19 di ougùstùs di 7or pa 9or. E charla lo keda presentá na ingles i ta pidi un kontribushon di 5 florin.


text:
Apesar cu e temporada di Carnaval a pasa, publico cu ta bishita MFA Noord por admira ainda e bunita trabou cu lider y mayornan di scol Chikitin Bin Bin a traha e aña aki.
Esaki ta un idea cu a bin di parti di directiva di MFA Noord pa duna realce n’e contribucion cu e bario ta haci na nos cultura.
E roadpiece bunita ta den exhibicion te cu fin di maart pa tur hende cu kier wak e di cerca, saca potret y aprecia tur detaye, esfuerzo, tempo y placa cu a hinca den dje.
Chikitin Bin Bin cu ta un scol di hunga pa mucha di 2 pa 4 aña, tin nada menos cu 42 aña participando den Carnaval di Aruba, specificamente den parada infantil na Noord, San Nicolas y Oranjestad.
Un comision consistiendo di docente y mayornan ta traha hopi duro pa semper bin cu un grupo di mucha riba caminda cu roadpiece p’e Reinanan y mas.
Directiva di MFA Noord ta interesa den por fia of haya mas piesa di Carnaval pa por expone nan.
Personanan dispuesto por tuma contacto na mfanoordaruba@gmail.com. E esfuerso aki ta forma parti di e vision di MFA pa crea lazonan estrecho cu e comunidad den cual nan ta ubica, promove e cultural local y brinda espacio pa artistanan Arubiano por exhibi nan obranan.
“E reaccion di parti di publico ta hopi positivo,” asina Chris Figaroa, Assistant Manager a bisa. Por ehempel, e exposicion di Danilo Geerman, cu ainda ta andando, a produci benta p’e artista. Di parti di e publico tambe tin comentarionan bon cu ta papia di un ambiente agradabel caminda por conoce algo diferente di nos cultural.
Coordinador Eta Ignacio di Chikitin Bin Bin a duna di conoce cu ora MFA a acerca nan cu e idea, nan a guste hopi y acepta di biaha.
“Nos ta haya un great idea paso bo ta dedica asina tanto tempo pa traha un roadpiece, perde anochinan di soño, pero despues di paradanan di mucha bo mester djis bay warde.”
Ignacio ta invita un y tur pa bishita MFA Noord pa admira nan creacion, teniendo si cuidou di no dañe pasobra nan recursonan ta limita y semper ta recicla e material cu nan ta usa den proximo añanan.